
Baliktanaw bago ang Martial Law ng 
diktadurang Marcos 

ng lahat ng hindi nakakaalala ng nakaraan--at matuto sa mga aral nito--ay hindi 
makalilikha ng kanilang sariling kinabukasan. Kung wala ang mga alaala at aral ng 
nakaraan, habambuhay silang magiging alipin. 


Tumpak at napapanahon ang mga katagang itong isinatitik ng makabayang manunulat, 
dramaturgo at aktibistang si Bonifacio Ilagan sa kanyang akdang “Alingawngaw: Ang 
Southern Tagalog 10”, ang istorya hinggil sa sampung aktibista sa Timog Katagalugan! 
na sapilitang dinukot ng mga armadong pwersa ng estado noong 1977, pinaniniwalaang 
tinortyur, ginahasa ang mga kababaihan at saka pinatay. Biktima sila ng isa sa maituturing 
na pinakamalagim na yugto ng kasaysayan ng Pilipinas, ang panahon ng Martial Law ng 
diktadurang Ferdinand Marcos. Ngunit hanggang sa ngayon, 44 taon na ang nakalilipas, 
hindi pa natatagpuan ang bangkay ng pito sa kanila. Mas masakit at nakapagngangalit laluna 
para sa pamilya ng mga biktima ang tila ba pagmamaniobra ng mga natitirang Marcos para 
rebisahin at ganap na baligtarin ang kasaysayan, at tuluyang ibaon sa limot ang pangyayari 
sa kanilang mga kaanak. Ang patuloy na sigaw ng mga kaanak ng ST10 at ng libu-libo pang 
biktima ng Martial Law ni Marcos: “hindi na dapat maulit pa ang lagim na ito, dapat managot 
at hindi na dapat makapanumbalik ang mga Marcos sa kapangyarihan!” 


Ang krisis na dulot ng pagkaluklok ni Marcos sa Malacahang 


Tinalo ni Ferdinand Marcos si Diosdado Macapagal noong eleksyong 1965 at muling 
naluklok sa pagkapangulo noong 1969 laban kay Sergio Osmena Jr. ng Liberal Party. Mula 
nang manungkulan, naging pinakaepektibong papet ng imperyalismong US si Marcos at subok 
na kontrarebolusyonaryo. 


Sa unang termino pa lamang ni Marcos, binangkrap na niya ang ekonomya ng bansa. 
Higit niyang ibinuyangyang sa dayuhang pandarambong ang likas-yaman at malalawak na 
lupain ng bansa at iginawad ang samu't saring insentibo sa mga dayuhang korporasyon tulad 
ng kaluwagan sa pagbubuwis. Itinayo ang mga export processing zone (EPZ) sa Bataan, Baguio 
City, Cebu, Cavite, at iba pa na nagsilbing permanenteng teritoryo sa ekonomya ng dayuhang 
monopolyo na hindi saklaw ng mga batas sa pagbubuwis sa Pilipinas at nagtatamasa ng mga 
karagdagang pribilehiyo tulad ng pagbabawal ng pag-uunyon at pagwewelga sa loob ng mga 
EPZ.. 


Binuhusan nito ng napakalaking pondo ang pagtatayo ng mga obras publikas, mga 
gatasang dambuhalang proyekto tulad ng Chico Dam at ang di pinakinabangang Bataan 
Nuclear Power Plant at iba pang proyektong “pampaganda” at di-produktibo--sukdulang 
mademolis, bakuran o kaya'y gibain ang mga komunidad ng mga maralitang lungsod. Ibayong 
lumaki ang gastos para sa luho, pagtatayo ng mga asukarera, pagbubukas ng mga minahan at 
ispekulasyon sa mina. Para patuloy na makautang sa mga dayuhang bangko, muling ibinaba 
ng rehimeng Marcos ang halaga ng piso. Bunga nito, lumobo ang utang ng Pilipinas at sumirit 
pataas ang presyo ng mga pangunahing bilihin. 

Sadlak sa kahirapan at ibayong naghihikahos ang mamamayang Pilipino, bahagya 
lamang na itinaas ng ilang piso ang minimum na sahod ng mga manggagawa kaya hindi 
sila makaagapay sa ibayong pagtaas ng mga bilihin. Paparami rin ang bilang ng mga 
manggagawang nawawalan ng trabaho bunga ng pagsasara ng ilang mga kumpanya at/o 
pagbabawas ng mga manggagawa. Lumaganap ang pangangamkam ng lupa ng mga magsasaka 
sa pagkakatayo ng mga EP7 at minahan sa iba't ibang bahagi ng bansa. Sa pagtatapos ng 
dekada 1960, halos araw-araw na sumisirit ang presyo ng mga produktong petrolyo bagay na 
lalong nagpasirit ng implasyon sa buong kapuluan. Walang maibuhos na pondo ang gobyerno 
sa mga pampublikong paaralan at pamantasan pero busog na busog ang mga kroni ni Marcos. 


Pipi't bingi rin si Marcos habang parang baboy-ramong pinagbabaril ang mga Pilipino sa mga base 
militar ng US sa bansa. At masahol pa, kapalit ng ilang dolyar, isinubo ng rehimen ang mga sundalong 
Pilipino sa gera ng pananakop ng US sa Byetnam sa pagkakabuo ng PHILCAG (Philippine Civic Action 
Group). Kasabay nito, pinatigas ni Marcos ang kontrol sa reaksyunaryong militar sa pagtatalaga sa 
malalapit na kamag-anak sa tuktok nito tulad ni Gen. Fabian Ver, hepe ng AFP at Gen. Fidel Ramos, 
hepe ng PC-INP. Kaalinsabay binubusog ni Marcos ng limpak-limpak na suhol at promosyon ang mga 
halimaw niyang opisyal militar para bilhin ang personal na katapatan sa kanyang paghahari. 


Ang lumalakas na kilusang kabataan at muling pagtatayo ng PKP 


Bunga ng dustang kalagayang ito, tumindi ang diskuntento sa hanay ng 
mamamayang Pilipino. Sumigla ang mga aksyong protesta sa pangunguna ng 
mga kabataang estudyante na nagsimulang maggiit ng kanilang mga hinaing 2 
laban sa mataas na matrikula, bulok na mga pasilidad at panggigipit ng mga 
pamantasan sa malayang pamamahayag at kalayaang akademiko. Kalaunan, D n3 p- 
tumungo at nakipamuhay sila sa mga komunidad ng manggagawa, Ng 

aralan rin sa kanila. Sa higit na pagkamulat sa kalagayan ng lipunang 
Pilipino, patuloy silang nag-aral at naghanap ng solusyon sa nakikita 
nilang problema ng imperyalismo, pyudalismo at burukrata- 
kapitalismo, ang tatlong salot ng lipunang Pilipino. 


Lumaganap ang mga diskusyon hinggil sa mga aral ng Marxismo-Leninismo at 
Kaisipang Mao Zedong sa loob at labas ng mga pamantasan. Kritikal nilang pinag-aralan 
ang kasaysayan ng magiting na pakikibaka ng mamamayang Pilipino mula pa noong 
panahon ng kolonyalistang Espanyol. Nakita nila ang kahalagahan ng pagkakaroon ng 
isang partidong magbibigkis sa pakikibaka sa buong bansa na tatangan ng pinakamatalas na 
linyang tumpak para ibagsak ang mga salot ng lipunang Pilipino. At noon ngang Disyembre 
26, 1968 muli nilang itatatag ang Partido Komunista ng Pilipinas sa gabay ng Marxismo- 
Leninismo-Kaisipang Mao Zedong at pangunahing magsusulong ng armadong pakikibaka sa 
pamamagitan ng isang matagalang digmang bayan. Para magawa ito, makalipas lamang ang 
ilang buwan, itinatag nila ang Bagong Hukbong Bayan noong Marso 29, 1969. Lalong sumigla 
ang mga kilusang masa sa pamumuno ng PKP sa pagtatapos ng dekada 1960. 


Ang First Quarter Storm at ang lumalakas na panawagan 
ng rebolusyon sa buong bayan 


Dumaluyong sa walang katulad na sigwa ng mga demonstrasyon, martsa at mga 
kongresong bayan ang patriyotikong kilusang masa sa pagpasok ng dekada 1970. Isa itong 

kilusang propaganda at rebolusyong pangkultura para sa digmang bayan upang kamtin ang 
pambansang pagpapalaya at demokrasyang bayan. Ang mga protestang ito na nilahukan 
ng daan-libong mga manggagawa, magsasaka, kabataan, mga progresibo't makabayang 
intelektwal ang sumambulat sa mga lansangan ng Maynila mula Enero hanggang Marso 

ng 1970, na tinaguriang First Quarter Storm. Parang apoy itong kumalat sa mga mayor na 
syudad at kabayanan sa buong bansa. Walang-takot na hinarap ng mga aktibistang sawa na 
sa pang-aapi at pagsasamantala ang anumang karahasang ihahambalos sa kanila ng mga 
pulis, METROCOM, PC at mga sundalo ni Marcos sa bawat pagkilos. Ang kanilang sigaw: 
rebolusyon o digmang bayan! 


Ipinamalas ng First Quarter Storm ang malawakang disgusto ng mamamayang Pilipino 
sa rehimeng Marcos at ginagawang pagpapakapapet sa imperyalismong US. Higit nitong 
pinaalab ang damdamin ng mamamayang Pilipino na magiging daan sa mabilis na paglakas 
ng rebolusyonaryong pakikibakang pinamumunuan ng PKP, bagay na nagpabagabag at 
yumanig sa istabilidad ng rehimeng US-Marcos sa estado-poder. Habang nagpapatuloy 
ang mga protestang bayan, panay din ang buladas ni Marcos hinggil sa umano'y pakanang 
destabilisasyon ng mga komunista sa kanyang rehimen, bagay na hindi umano niya 
pahihintulutan. Pero ang totoo, natatakot si Marcos sa lumalakas na diskuntento at 
panawagan ng mamamayan na ibagsak ang kanyang paghahari at pangungulimbat. 


Ang Plaza Miranda Bombing, suspensyon ng Writ of Habeas Corpus 
at pekeng Enrile ambush 


Agosto 21, 1971, niyanig ng pasabog ng dalawang granadang inihagis sa entablado ng 
Plaza Miranda ang miting de avance ng Liberal Party, ang kalabang partido ni Marcos. Siyam 
ang namatay at 95 ang sugatan. Kabilang sa mga nasugatan ang mga lider ng oposisyon na 
sina Senador Jovito Salonga, Eddie Ilarde at Eva Estrada-Kalaw at iba pang kilalang nasa 
oposisyon laban sa rehimeng Marcos. Ibinintang ito ni Marcos sa PKP at lumalakas na 
kilusang masa. 


Kagyat na sinuspindi ni Marcos ang karapatan sa writ of habeas corpus na nagbukas sa 
walang habas na pang-aaresto nang walang mandamiento de aresto sa lahat ng tumutuligsa 
at lumalaban sa kanyang rehimen, na mga tinatatakang kaaway ng estado. Sa basbas ng 
imperyalistang US, pinaigting ni Marcos ang militarisasyon at malawakang binuo ang mga 
yunit sa “kontra-insurhensya”. 


Ngunit mas maraming Pilipino ang hindi naniwala na kagagawan ng Partido ang 
pambobomba kung kaya't kailangang itanghal ng rehimen ang dramang “ambush me” sa 
noo'y Defense Secretary niyang si Juan Ponce Enrile noong Setyembre 22, 1972 at ibinintang 
rin sa PKP. Matapos nito, iaanunsyo na ni Marcos na nasa ilalim na ng Martial Law ang 
buong kapuluan noong Setyembre 23 ng nasabing taon. 


Mula sa panahong ito, hindi na makapaghahari sa dating paraan ang buong naghaharing 
sistema kasama ang mga palamuti ng mga burges na liberal na institusyon at proseso. Hindi 
na maayos sa mapayapang paraan ang kanilang alitan. 


1 ST10: Rizalina Ilagan, Jessica Sales, Gerry Faustino, Ramon Jasul, Cristina Catalla, Modesto Sison, Salvador 
Panganiban, Emmanuel Salvacruz, Virgilio Silva, Erwin dela Torre 

Ang kilusang kabataan laban sa pasista at 
tiranikong US-Marcos 

H" makasusulong ang isang bansa kung hindi nito patuloy na papanariwain ang 
sarili sa pamamagitan ng mga kabataang militante at may progresibong kaisipan. Ang 
isang mundong ang kabataan ay kimi at walang pakialam ay magbibigay lamang sa lahat 
ng rehimeng walang katarungan at nagsasamantala ng tauhan sa pinagsasamantalahang 
paggawa at pambala para sa di makatarungang mga digma. 

- mula sa artikulong Sumusulong ang Kabataan ni Jose Maria Sison, Nobyembre 1968 


Pagkatapos ng Ikalawang Digmaang Pandaigdig at pagpasok ng dekadang 1950, higit na 
paborable ang pandaigdigang kalagayan para sa pagsusulong ng rebolusyon sa mga kolonya at 
malakolonya. Nakapwesto ang uring proletaryado sa malalaking bayan sa daigdig, ang Unyong 
Sobyet, Tsina at mga bayan sa Silangang Europa, habang patuloy na lumalakas ang mga kilusan 
sa pagpapalaya sa iba't ibang bayan at aping mamamayan ng mundo kabilang ang mga nasa 
kontinenteng Asya, Aprika at Amerikana Latina. Higit na nabangkarote ang kapangyarihan 
ng mga imperyalistang bansa laluna ang imperyalismong US matapos ang digmaan. Sa 
inilunsad nitong gerang agresyon laban sa bansang Vietnam, lalo lamang nahiwalay ang US 
sa mamamayan ng daigdig dahil nalantad ang marahas at di makatarungang pananakop na 
inilunsad nito sa mamamayang Vietnamese. 


Sa Pilipinas, nanatiling mataba ang lupa para sa rebolusyon dahil sa pagiging sagadsaring 
tuta ng US ng mga rehimen laluna sa pagkaluklok ni Ferdinand Marcos sa estado-poder. 
Matinding burukratikong korapsyon, laganap na pagsasamantalang pyudal at malapyudal, 
kawalan ng hanapbuhay at lansakang paglabag sa karapatang tao ang dinaranas ng 
mamamayan sa ilalim ng kanyang pasista at korap na paghahari. Bago pa ipataw ni Marcos 
ang Martial Law sa buong bansa, nakapwesto na ang kilusan ng mga kabataan na handang 
hamunin ang sistemang malakolonyal at malapyudal upang kamtin ang tunay na pagbabagong 
panlipunan. Sa ganitong layunin, itinatag ang Kabataang Makabayan (KM) noong Nobyembre 
30, 1964, sa okasyon ng ika-101 kaarawan ng bayaning si Andres Bonifacio, ang tinaguriang 
ama ng Katipunan, na sa kanyang kabataan pinangunahan ang isang pambansang kilusan 
upang tapusin ang paghahari ng mga kolonyalistang Espanyol sa bansa. 


Noong 1966, itinatag naman ng libu-libong kabataan ang tinaguriang Kilusang Ika- 
24 ng Oktubre sa prinsipyo ng nasyunalismo at diwang anti-imperyalista. Sa programa ng 
KM at Makabayang Deklarasyon ng ika-23 ng Oktubre, 1966, na pinagtibay ng Kongreso ng 
mga Estudyante para sa Pagsusulong ng Nasyunalismo at itinaguyod ng Kilusang Ika-24 
ng Oktubre bilang pang-ideolohiyang pundasyon nito inilinaw ang makabayang tindig at 
rebolusyonaryong mithiin ng buong kabataang Pilipino na walang-takot na nagpahayag ng 
kanilang determinasyong makibaka at lumaban para makamit ang pambansang kalayaan at 
demokrasya. 


Humantong ito sa malakihang demonstrasyon noong Oktubre 24 at Nobyembre 3, 1966 
laban sa papet na Marcos at sa mga agresyon ng US sa Asia. Ipinakita nila ang kanilang 
kahandaang magbuwis ng dugo para sa sambayanan at matatag na paninindigan laban sa 
lahat ng reaksyunaryo. Tinuligsa ng mga kabataan ang paglahok ng tropang Pilipino sa 

gerang agresyon ng US sa Vietnam. Tinunggali rin nila ang paglaganap ng McCarthyismo 

na higit na nagpalala sa paglabag sa mga karapatang sibil at kalayaan sa pamamahayag ng 
mamamayan. Ang mga inilunsad na pagdinig dito sa bansa na ala-McCarthy ay malinaw na 
nagtatangkang magpakalat ng anti-komunistang isterya na nagbibigay ng baluktot na katwiran 
sa reaksyunaryong gubyerno upang atakehin ang mamamayan at kanilang mga lehitimong 
pakikibaka. 


Tulad ng ipinamalas ng mga kabataang kalahok sa Kilusang Mayo Kwatro ng 1919 sa 
Tsina, ipinakita ng mga kabataang Pilipino ang kanilang lakas sa pakikipagkaisa sa mga aping- 
uri ng mga manggagawa at magsasaka upang igiit ang pambansang kasarinlan at gisingin ang 
rebolusyonaryong diwa ng mamamayan. Isinabuhay nila ang mapanlabang sigaw ng mga 
rebolusyonaryong kabataan ng Tsina na “Makatarungan ang magrebelde!” 

Ang mga panawagan na “Yankee Go Home”, “Makibaka, huwag matakot” hanggang sa 
“Ibagsak ang imperyalismo, pyudalismo at burukrata kapitalismo” , “Isulong ang Digmang 
Bayan” at “Rebolusyon Sagot sa Martial Law!” ay malilinaw at makapangyarihang tinig 
na dinala at itinaguyod ng kabataan sa kanayunan at kalunsuran pati ng milyun-milyong 


magsasaka, manggagawa, petiburgesya at iba pang demokratikong sektor ng lipunang Pilipino. 


Mula sa mga akademya, nagtungo ang libu-libong kabataang estudyante sa mga 
lansangan upang ipanawagan ang pagsusulong ng isang pambansa-demokratikong kampanya 
sa edukasyon na nakabatay sa makabayang deklarasyon, pagtatanggol sa kalayaang sibil, 
at paglalantad sa kalikasan ng karahasan ng estado na kinakatawan noon ng rehimeng US- 
Marcos. 


Sa halos dalawang taong pag-iral ng KM, umani ito ng malawak na suporta ng 
mamamayan dahil sa matapat na mithiin at marangal na layuning ipagtagumpay ang 
rebolusyonaryong pakikibaka ng mamamayan. Malaking papel din ang ginampanan ng KM at 
mga rebolusyonaryong kabataan para sa muling pagtatatag ng Partido Komunista ng Pilipinas 
noong Disyembre 26, 1968 at sa pagtatatag ng Bagong Hukbong Bayan noong Marso 29, 1969. 
Hindi matatawaran ang lahat ng iniambag ng mga rebolusyonaryong kabataan para kamtin ang 
mga tagumpay na ito. 


Sa Timog Katagalugan, sa hanay ng mga estudyante at guro sa UP Los Banos (UPLB) 
nagsimulang umusbong ang progresibong kilusan noong kalagitnaan ng dekada 1960. Sa hanay 
ng mga estudyanteng ito nagmula ang mga unang kasapi ng KM sa pamantasan. Matapos ang 
Ikalawang Pambansang Kongreso ng KM noong 1967, malaking bahagi ng balangay ng KM sa 
UPLB ay naging balangay ng Samahang Demokratikong Kabataan (SDK). 


Naging bahagi ang TK ng mga pagkilos na tumututol sa pananalakay ng US sa Vietnam 
at pagpapadala ng gubyernong Marcos ng mga tropang Pilipino doon. Inilantad din nila ang 
kasunduan ng UP at US Air Force na mag-eksperimento sa Bundok Makiling ng mga kemikal na 
napalm at defoliants (Agent Orange) na kalauna'y ginamit ng US sa malawakang pagpatay ng 
mga puno sa mga kagubatan ng Vietnam para pagkaitan diumano ng pagkukublihan ang mga 
gerilyang Vietnamese. 


Kasunod ng malawakang welga ng mga estudyante sa Kamaynilaan noong magtatapos 
ang 1968, pinamunuan ng mga aktibista ang unang welga ng mga estudyante, faculty members 
at non-academic personnel sa UPLB noong Pebrero 1969. Bunga nito, naalis ang mga paniniil 

sa academic freedom, bagay na lumikha ng paborableng kundisyon para sa pagpapalaganap 

ng mga progresibong ideya hindi lamang sa loob ng pamantasan kundi hanggang sa labas 

nito. May naitayo ring progresibong samahan ng kabataan sa Batangas na nakilala sa 
pangalang Kabataang Gabay ng Bayan noong huling bahagi ng 1969 o maagang bahagi ng 
1970. Bago pa sumapit ang Sigwa ng Unang Kwarto noong 1970 naipwesto na ng hanay ng 
mga rebolusyonaryong kabataan ang kanilang sarili para sa pukpukang pakikibaka sa pasistang 
rehimeng US-Marcos bago pa nito ipataw ang Martial Law sa buong bayan noong 1972. 


Tinutulan ng mga kabataang estudyante sa UPLB ang pagtaas ng matrikula at iba pang 
bayarin kung saan kinalampag ng mga pagkilos ang administrasyon upang igiit ang pagbibigay 
ng mas mataas na subsidyo para sa pamantasan. Ipinaglaban din nila ang pagpapanumbalik 
ng konseho ng mga mag-aaral at student paper noong 1978. Habang ipinapanawagan ang 
demokratikong interes ng mga mag-aaral, nakiisa rin sila sa pakikibaka ng mga manggagawa at 
magsasaka na nagresulta sa pagdami ng mga kabataang tumungo sa mga pagawaan at sakahan 
para sa integrasyon at gawaing propaganda. Noong dekada 1980, nagbarikada ang mga 
kabataang estudyante sa UPLB Gate at ipinanawagan ang “No Payment of Fees” na nag-anak 
ng mga barikada sa ibang bahagi ng campus. 


Ang kilusang kabataang ito ang nagluwal at nagpanday ng libu-libong kabataang 
sumuong sa landas ng rebolusyonaryong pakikibaka upang pabagsakin ang diktadurang US- 
Marcos. Marami sa kanila ay naging mga martir at bayani ng sambayanan na walang pag- 
aatubiling nag-alay ng kanilang buhay para sa sambayanan. Kabilang dito sina Rizalina Ilagan, 
Cristina Catalla, Leticia Ladlad, Ramon Jasul, Gerardo Faustino, Emmanuel Lacaba, Lorena 
Barros at marami pang iba. Nariyan din ang mga tulad nina Armando “Ka Simeon” Teng, 
Gregorio “Ka Roger” Rosal, Jose “Ka Pepe” Luneta, Julius Giron, Eugenia Magpantay na patuloy 
na nagpunyagi sa rebolusyonaryong pakikibaka matapos mapabagsak ang diktadura hanggang 
sa huling bahagi ng kanilang mga dakilang buhay. Produkto sila ng isang henerasyon ng mga 
bayaning kailanma”y hindi malilimutan ng mamamayang kanilang matapat na pinagsilbihan. 
Kilala si Ka Simeon sa pangunguna sa Ikalawang Dakilang Kilusang Pagwawasto sa rehiyon 
noong dekada 1990. Si Ka Roger ang itinuring na Tinig ng Rebolusyon” na noo'y tagapagsalita 
ng Melito Glor Command-BHB TK hanggang sa itinalagang pambansang tagapagsalita ng 
Partido Komunista ng Pilipinas. Si Ka Pepe ang nanguna para maitayo ang Kabataan ng Gabay 
ng Bayan at naging kalihim ng Southern Luzon Commission na namuno sa rebolusyonaryong 
pakikibaka sa rehiyong TK at Bikol. 


Pinatunayan lamang ng mga kabataan na walang kaaway, kahit gaano kalaki, ang kayang 
humarang sa kanilang pagtahak sa landas ng rebolusyon para kamtin ang tunay na pagbabago. 
Bahagi ang kilusang kabataan ng pambansang pakikibaka para kamtin ang anumang kalayaang 
natatamasa ngayon ng mamamayan. Malaking ambag dito ang mga tagumpay na nakamit ng 
napakaraming kabataang nangahas na salungatin ang reaksyunaryong agos na nagpapahirap 
sa sambayanan. Tangan nila ang talino, lakas at militansya para isulong ang mga makabayang 
adhikain. Taglay nila ang tunay na rebolusyonaryong diwang hindi kayang pigilan ng anumang 
pwersa at kapangyarihan. 


Sa huli, tumpak at wasto lamang ang mga tinuran ni Ka Jose Maria Sison na sa kasaysayan, 
sa bawat pag-unlad ng sibilisasyon at lipunan, hindi makasusulong ang isang bansa kung hindi 
nito patuloy na papapanariwain ang sarili sa pamamagitan ng mga kabataang militante at may 
progresibong kaisipan. 

Malagim na karanasan, madilim na kasaysayan 
Matinding paglabag sa karapatang tao ang dulot 
ng Martial Law ng diktadurang Marcos 


TOMO 41 BLG 12, DISYEMBRE 2021 


ahit anong historical revisionism ang gawin ng pamilyang Marcos at rehimeng 
uterte, hindi kailanman mabubura sa alaala at kamalayan ng mamamayan ang 
mga karumal-dumal na krimen at paglabag sa karapatang tao ng diktadurang US- 
Marcos. 


Masaker sa mamamayang nakikibaka 


Sa ilalim ng Martial Law (MD), bala at karahasan ang naging tugon 
ng diktadurang Marcos sa mga lehitimong hinaing ng mamamayan. 


Pebrero 1, 1981--sinalubong ng walang habas na 
pamumutok ang mahigit 6,000 magsasaka ng Quezon na 
nagkilos protesta upang igiit sa diktadurang Marcos na 
tugunan ang kanilang nararanasang kahirapan kaalinsabay ng 
pagprotesta laban sa coco levy. Umabot noon ang pambabarat sa mga magniniyog sa presyong 
60 sentimo kada kilo ng kopra kasabay ng napakataas na halaga ng mga bilihin. Dagdag 
pang pahirap ang nararanasan nilang matinding militarisasyon at talamak na paglabag sa 
karapatang tao. Mahigit isang libo ang nasugatan, habang dalawa naman ang agad namatay sa 
tinaguriang Guinayangan Massacre. 


Noong Hunyo 14, 1981 habang nagmamartsa ang libong magsasaka mula sa Basud, 
Camarines Norte upang sumanib sa ilulunsad na rali sa Freedom Park sa harap ng provincial 
capitol ng Daet, hinarang sila ng mga elemento ng 242nd PC Company at minanduhan silang 
magsipagluhod. Nagsumamo ang mga magsasaka na padaanin sila ngunit mga putok ng baril ang 
isinagot sa kanila. Paghupa ng mga putok, anim ang namatay at 50 ang nasugatan sa tinaguriang 
Daet Massacre. Iginiit ng mga magsasaka noon ang pagtataas ng presyo ng kopra habang 
tinututulan ang coco levy fund at pekeng eleksyon. Naganap ang Daet Massacre noong kadedeklara 
pa lamang ni Marcos ng Proclamation No. 2045 na diumano'y nag-aalis na ng ML sa Pilipinas. 


Naganap naman noong Setyembre 15, 1981 ang Sag-od Massacre sa Las Navas, Northern 
Samar. Ang mga residente ay pinalabas mula sa kanilang bahay at walang awang pinagbabaril 
ng Civilian Home Defense Forces (CHDF) at 18 armadong security ng San Jose Timber 
Corporation na pag-aari ni Juan Ponce Enrile. Napatay ang 45 kalalakihan, kababaihan at mga 
bata samantalang 13 tao lamang ang natirang buhay sa lugar. Patuloy nilang maaalala ang 
trahedya kung saan walang sinumang nanagot sa karumal-dumal na krimeng ito. 


Nauwi naman sa limang patay at maraming sugatan ang kilos-protestang inilunsad 
ng mga magsasaka at residente ng Culasi, Antique nang paputukan sila ng mga kagawad ng 
Philippine Constabulary (PC) noong Disyembre 19, 1981. Tinuligsa ng mga magsasaka ang 
mababang halaga ng mga produktong bukid at talamak na pang-aabuso ng mga sundalo at 
pulis sa mga sibilyan. 

Samantala, mga putok din ang sumalubong sa mahigit 5,000 magsasaka at maralita ng 
Escalante, Negros Occidental na nagkilos protesta sa ika-13 taong anibersaryo ng ML noong 
Setyembre 20, 1985. Tinawag itong Escalante Massacre kung saan hindi bababa sa 20 katao 
ang patay at higit 30 ang sugatan sa walang habas na pamumutok ng mga kagawad ng Regional 
Special Action Forces at CHDF. Tinutuligsa at inaalala nila ang mapagsamantalang sistema 
sa ilalim ng diktadurang US-Marcos at kaalinsabay nito ang matinding paghihimagsik ng mga 
pamilya ng biktima. 


Walang napanagot sa mga karumal-dumal na krimeng ito at nananatiling hindi nakakamit 
ng mga biktima at kanilang pamilya ang katarungan. 


Tortyur sa mga detenidong pulitikal 


Para sa mga detenidong pulitikal, isang malagim na alaala ang hatid sa kanila ng ML ni 
Marcos. Inilahad ni Kasamang Jose Maria Sison ang naranasang tortyur habang nakapiit sa 
mala-impyernong bartolina nang mahigit limang taon noong panahon ng ML. 


Piniringan siya, hinubaran at ipinosas ang mga kamay at paa bago bugbugin. Kasabay 
nito, binabantaan siyang ibubunggo ang ulo sa pader. 


Ginamitan din siya ng water cure kung saan paulit-ulit na binubuhusan ng tubig ang mga 
butas ng kanyang ilong habang tinatakpan ang kanyang bibig at nakagapos ang mga kamay at 
paa. Aabot ng anim na oras ang itinagal ng water cure kay Ka Joma. 


Sa pagbabalik-tanaw naman ni Bonifacio Ilagan, isang kilalang manunulat at direktor at 
dating tagapangulo ng Kabataang Makabayan sa UP Diliman, inalaala niya kung paano siya 
pinahirapan ng mga sundalo sa kulungan para kuhanan siya ng impormasyon. 


“Matinding pambubugbog at pananakit ang inabot ko sa kamay ng mga nagdakip sa akin. 
Nakahiga ako sa dalawang magkalayong bangko habang sinisikmuraan. Ipinasok din nila ang 
tingting sa aking ari,” kanyang pagsasalaysay. 


Ilan lamang sila sa libu-libong detenidong pulitikal noong panahon ng diktadurang 
Marcos na nakaranas ng matindi at lahat ng klase ng tortyur at makahayop na pagpapahirap 
ng mga pasista, sadistang sundalo. Pinerpekto ng mga ahente ng pasistang estado ang 
sistematikong sikolohikal at pisikal na tortyur ng pinagkumbinang pagkuryente, water cure, 
truth serum, Russian roulette, pagsunog, pagbugbog hanggang sa pagmolestiya at paggahasa sa 
mga kababaihan. 


Kabilang din sa mga iligal na inaresto at ikinulong ng diktadurang Marcos sa unang 
mga taon ng ML sina Ninoy Aquino, Pepe Diokno, Lorenzo Tanada, Chino Roces, Eva Estrada 
Kalaw, Satur Ocampo, Rolando Simbulan, Etta Rosales, Judy Taguiwalo, Trinidad Herrera, Neri 
Colmenares, Charlie del Rosario, Pete Lacaba, Armando Teng, Julius Giron, Cesar Taguba, 
Monico Atienza, Agaton Topacio, Rigoberto Tiglao at napakarami pang mga kalaban ni Marcos 
sa pulitika, mga kabataang aktibista, mga abugado, manunulat, midya, taong simbahan, 
magsasaka, manggagawa at iba pa. 


Sobra pa ang mga dokumentadong karanasan ng mga detenidong pulitikal para ilarawan 
ang karahasan ng ML kung kaya't hindi ito kailanman malilimutan. Katunayan, makailang 

beses naglunsad ng mga pagsisiyasat/mission ang Amnesty International sa Pilipinas, tuluy- 
tuloy na nagdokumento ng mga paglabag sa karapatang tao ang Task Force Detainees, World 
Council of Churches at iba pang mga organisasyon sa karapatang tao kung saan malinaw na 
ipinapakita ng kanilang mga ulat ang paggamit ng tortyur bilang isang patakaran ng estado sa 
ilalim ng ML. 


Mga desaparecidos at ang ST 10 


Bukod kay Bonifacio Ilagan, biktima din 
ng karahasan at atrosidad ng ML ang kanyang 
nakababatang kapatid na babae na si Rizalina 
Magan. Si Rizalina ay kasama sa tinaguriang 
ST10 na mga aktibista na dinakip ng diktadura 
at kailanma'y hindi na inilitaw. Kabilang sila sa 
mga desaparecidos o mga biktima ng sapilitang 
pagkawala. 


Sina Rizalina Ilagan, Jessica Sales, Gerardo Faustino, Cristina Catalla, Ramon Jasul, 
Modesto Sison, Erwin de la Torre, Manny Salvacruz, Salvador Panganiban at Virgilio Silva ay 
kilala bilang ST 10 na dinukot noong Hulyo 1977 sa Makati sa kasagsagan ng MI. Grupo sila 
ng mga kabataang aktibistang humarap at lumaban sa diktadura. Karamihan sa kanila ay mga 
mag-aaral ng UP Los Banos (UPLB), habang si Sales ay instruktor sa pamantasan. 


Noong Agosto 27, 1977, nakita ang mga bangkay nina Virgilio Silva at Salvador Panganiban 
sa isang bangin sa Tagaytay. Matapos ito, nakita ang bangkay ni Modesto Sison sa Lucena City, 
Quezon. Hanggang sa kasalukuyan, hindi pa nakikita ang mga labi ng pito nilang kasamahan. 


Dinukot naman noong 1975 si Leticia “Ka Tish” Pascual-Ladlad habang nakikipamuhay 
sa batayang masa at pinag-aaralan ang kanilang kalagayan. Kumilos si Tish noong 1971 sa 
hanay ng mga magbubukid sa mga probinsya ng Quezon at Laguna. Noong Nobyembre 1975, 
dinukot siya at iba pa niyang kasamahan sa Paco Church, Manila. Siya ay 25 taong gulang nang 
mawala. 


Biktima din ng sapilitang pagkawala sina Rodelo Manaog, dating estudyante ng UPLB 
at staff ng dyaryong Perspective at Albert “Ka Abet” Enriquez. Organisador si Manaog ng mga 
manggagawa sa Institute for Workers Leadership and Development sa Laguna nang dukutin 
siya ng mga ahenteng panseguridad ng estado noong Hulyo 20, 1984. Samantala si Abet 
ay aktibong lumalaban sa lumalalang kalagayan ng karapatang tao. Dati siyang kalihim ng 
tsapter ng Bagong Alyansang Makabayan sa Lucena City at naging aktibo sa lokal na yunit ng 
Task Force Detainees of the Philippines sa Quezon. Dinukot si Abet noong Agosto 29, 1985. 
Hanggang ngayon, hindi pa nakikita ang mga labi nila. 


Isang tampok na kaso ng pagdukot at sapilitang pagkawala ang nangyari kina Adora Faye 
de Vera, Rolando Federis at Flora Coronacion. Pinaslang matapos ang matinding tortyur sina 
Rolando at Flora habang nabuhay si Adora na siyang nagsiwalat ng nangyari sa kanila. 


Sa bahagi ng salaysay ni Adora na inilimbag sa artikulong Resonance ni Bonifacio Ilagan, 
binaybay niya kung paano sila pinahirapan, tinortyur at paulit-ulit na ginahasa ng mga 
pasistang PC. May pagkakataong umaabot sa ilang oras ang panggagahasa sa kanila para 

lamang makuhanan ng impormasyon. Nakatatak sa isipan ni Adora ang mala-demonyong 
wangis ng mga sundalong nagpapalitan sa panggagahasa sa kanila--di mawawaglit sa 
kamalayan ng mga biktima sina Corporal Alberto Trapal, Charlie Tolopia, Captain Eduardo 
Sebastian, Jesus Calaunan at Lt. Joseph Malilay at ilan pang sibilyan. Nailahad din ni Flora 
ang paulit-ulit na panggagahasa sa kanya nina Welen Escudero, Florante Macatangay at 
PFC Alex Estores. Iilan lamang sila sa mga buhong na operatiba ng Military Intelligence 
Group, Constabulary Security Unit na pinangalanan ni Adora sa kanyang testimonya, ngunit 
mabibigyan ng promosyon pa sa susunod na mga panahon at rehimen. 


Pag-alaala at paghihimagsik 


Napakasaklap ng sinapit ng mga biktima ng paspaslang, iligal na detensyon, pagdukot 
at sapilitang pagkawala sa panahon ng ML. Hindi lamang nito ipinapakita ang kahayupan 
ng diktadurang Marcos noong panahong iyon kundi pati ang kawalang pananagutan sa 
mga krimen at atrosidad laban sa mamamayan. Hanggang sa kasalukuyan, hindi inaamin 
at tahasang pinasisinungalingan ng pamilyang Marcos ang kanilang talamak na paglabag 
sa karapatang tao. Walang sinuman sa mga pinuno ng PC, mga opisyal at alagad ng noo'y 
National Defense ni Marcos na pasimuno ng lahat ng ito, ang nakulong o nalitis man lamang 
sa korte, at ang kalakhan sa kanila'y naglunoy at patuloy na nakikinabang sa yamang 
ipinamudmod ng mga Marcos mula sa ninakaw sa kaban ng bayan. 


Batay sa mga datos mula 1972 hanggang 1981, may 107,240 na mga pangunahing biktima 
ng paglabag sa karapatang tao ng ML: 3,240 ang pinatay ng mga sundalo at pulis, 70,000 ang 
iligal na inaresto at ikinulong, 34,000 mamamayan ang biktima ng tortyur at anim na milyong 
mamamayan ang napwersang iwanan ang kanilang mga tahanan at bukirin. 


Sa pag-ikid ng kasaysayan, hindi kailanman malilimutan ng mamamayan, laluna ng 
kasalukuyang henerasyon ang kanilang sinapit sa kamay ng pasistang diktadurang Marcos na 
muli nilang dinanas nang higit pa sa panahong ng rehimeng US-Duterte. NEVER FORGET! 
NEVER AGAIN! Ito ang matibay na tuntungan para palakasin ang pakikibakang pigilan ang 
panunumbalik ng pamilyang Marcos sa kapangyarihan. Ang talamak na paglabag ni Marcos sa 
karapatang tao at ibayong pagkalugmok sa kahirapan ng mamamayan ang higit na nagpaalab 
sa kanilang damdamin na kalauna'y nagbagsak sa kanyang pasistang paghahari sa mga 
kasunod na taon. Dapat tiyakin ng mamamayan ang hantungan ng pangarap ng pamilyang 
Marcos na makabalik sa kapangyarihan, tulad ng yumaong si Ferdinand Marcos, hindi ito dapat 
magwagi at dapat ganap na mabigo. 

Pamilyang Marcos, salarin sa pinakamalaking 
pagnanakaw ng isang gubyerno sa kasaysayan ng 
daigdig 


TOMO 42 BLG 1, ENERO 2022 


nakusahan ang mga Marcos ng rebisyunismo, pinapalitan daw namin ang nangyari sa 
kasaysayan. Sino ang nagsasagawa ng rebisyunismo? Nilagay nila sa libro ng mga bata 
na ang mga Marcos ganito ang ninakaw, ganito ang ginawa. Ngayon lumalabas sa korte, 
hindi totoo ang lahat ng sinabi ninyo, dahil hindi ninyo naipakita. 
- Ferdinand “Bongbong” Marcos, Jr. National Press Club of the Philippines, Enero 10, 2020! 


Hindi pa napapantayan ang rekord ni Ferdinand Marcos sa dambuhalang kayamanang 
ninakaw at kinulimbat niya, ng kanyang pamilya at mga kroni. Nilampaso at walang sinabi 
ang kleptocracy” ni Suharto sa Indonesia, ni Mobuto ng Zaire, Duvalier ng Haiti at iba pang 
korap na mga pangulo sa daigdig sa laki ng kanyang ninakaw. Inilarawan din ito bilang pag- 
iral ng crony capitalism/ kung saan “ang mga kroni ay lalong yumayaman, ang mahirap lalong 
naghihirap.” 


Hindi ito makakalimutan lalo at nakatala ang pandarambong ni Marcos sa Guinness 
World Records bilang pinakamalaking pagnanakaw ng isang gubyerno sa buong kasaysayan 
ng daigdig. Umabot sa halos S10B ang ninakaw ni Marcos at kanyang mga kroni mula 1965- 
1986--panahong itinuturing ng sambayanang Pilipino na pinakamalala ang korapsyon, pang- 
aabuso at kahirapan. 


Kinopo ng mga kroni ni Marcos, kabilang ang tinatawag na “Octopus Gang” na 
binubuo nina Juan Ponce Enrile, Roberto Benedicto, Antonio Floirendo Sr., Rodolfo Cuenca, 
Eduardo Cojuangco, Lucio Tan, Ricardo Silverio at Roberto Ongpin ang sektor ng ekonomya. 
Dinomina nila ang cash crops, manupaktura, financial services at construction, at inorganisa 
ang mga ito bilang mga monopolyo at mala-monopolyo. Ang kanilang kasakiman at walang 
sagkang kontrol sa mga institusyong pinansyal ng gubyerno ang ugat ng malalang krisis sa 
ekonomya sa bansa noong maagang bahagi ng dekada 1980. 


Anumang pagmamalinis ng pamilyang Marcos 
sa pangunguna ni Imelda, hindi maikubli ang 
nagdudumilat na katotohanan ng napakalaking 
halaga ng kayamanang naipon nila sa loob ng 
21-taong paghahari. Tinatayang aabot sa S5- 

10 bilyon o katumbas ng P253-506 bilyon ang 
pinagsama-samang nakaw na yaman ng pamilyang 
Marcos sang-ayon sa deklarasyon ng Korte Suprema 
at maging ng World Bank. Napakalayo nito sa 
5304,372.42 o katumbas ng P7,609,310.504 na 
idineklara bilang tanging kinikilalang ligal na kita 
ng mag-asawang Marcos mula 1965 hanggang 1985. 
Anumang lalampas sa ligal na kitang ito ay ill- 
gotten wealth o simpleng nakaw na yaman. 

Saan nagmula at saan itinago ang nakaw na yaman ng mga Marcos? 


Ang mga nakaw na yaman ng mga Marcos ay nagmula sa mga kikbak sa mga kontrata 
ng gubyerno, pagkaltas sa mga ayudang internasyunal, pagnanakaw ng ginto mula sa Bangko 
Sentral, pagkaltas sa mga utang sa pandaigdigang institusyon, mula sa mga ayudang militar, 
at maging sa pondong nagmula sa reparasyon ng Japan bilang bayad-pinsala sa pananakop 
nito sa bansa noong World War II at iba pang maruruming taktika. 


Lalo pang nabigyang-laya at nakabwelo ang sistematikong pangungulimbat at 
pagnanakaw ng mga Marcos matapos ipataw ang Martial Law noong 1972 kung saan nakopo 
ni Marcos Sr. ang buong kapangyarihang pang-estado. Maya't maya ang pagdeposito sa 
138 bank accounts sa loob at labas ng bansa. Ilan lamang dito ang Swiss Bank accounts (5658 
milyon) at ang 52 milyon na dineposito sa isang Merill Lynch account na pag-aari ng Arelma 
Inc., isang Panamanian Shell Company na itinayo sa pangalan ni Marcos. 


Ginamit din ni Marcos ang kanyang mga kamag-anak, kaibigan, at kaalyado sa pagtatago 
ng yaman. May nakatagong yaman sa higit 196 kumpanyang nakapangalan sa kanyang 
mga kroni na nagmula sa higit 45 pamilya. Ang mga ito ay nasa iba't ibang larangan 
ng pagnenegosyo, mula agribisnes, bangko, mina at langis, real estate at construction, 
telekomunikasyon at iba pa. 


Liban pa rito ang napakagarbong pamumuhay ng pamilyang Marcos--pagpapatayo at 
pagbili ng napakaraming mansyon sa loob at labas ng bansa, mamahaling mga sasakyan 
tulad ng yate, eroplano, helicopter at kotse, mamahaling paintings, alahas at iba pang luho 
ng asawang si Imelda tulad ng isang araw na shopping spree sa New York na gumastos ng 53 
milyon. Huwag nang banggitin pa ang 3,000 pares ng sapatos na sobra pa para sa walong 
taong paggamit na hindi kailangang mag-ulit! 


Ang paghahanap at pagbawi 


Mula nang mapatalsik si Marcos ng mamamayang nagbunsod ng Pag-aalsang EDSA 
noong Pebrero 1986, hinabol at pinanagot ng sumunod na rehimeng Cory Aquino ang mga 
krimen ng pamilya kabilang ang pagnanakaw sa kaban ng bayan. Itinayo ang Presidential 
Commission on Good Government (PCGG) para pokusan ang pagbawi sa mga ito. 
Kinumpiska ang ilang pag-aari ng mga kroni ni Marcos, ngunit hanggang sa kasalukuyan, 

35 taon na ang nakalilipas, wala pang kalahati ng tinatayang halaga ang nababawi ng 
reaksyunaryong gubyerno. Sa pagtatapos ng 2020, nasa 53.7 bilyon o P170 bilyon pa lamang 
ang kabuuang halagang nababawi ng ahensya mula sa pinagsama-samang limang Swiss Bank 
account, asset ng anim na kumpanya ng mga kroni ni Marcos, malaking bahagi ng pondong 
coco levy, at napagbentahan ng mga nakumpiskang painting, alahas, silver at ilang mansyon. 
Patuloy pang hinahabol ng PCGG ang karagdagang P125.9 bilyon. 


Maging ang mga desisyon ng iba't ibang korte para singilin ang pamilya ng bayad- 
pinsala sa mga biktima ng pagpatay at iba pang paglabag sa karapatang tao ay hindi nila 
sinusunod. Wala pang 196 ng hinihinging 52 bilyon ang nabayaran. 


Hinahabol rin ng korte ang pamilyang Marcos sa P23 bilyong hindi binayarang buwis 
sa ari-arian na lumobo na ngayon tungong P203 bilyon sang-ayon sa Bureau of Internal 
Revenue. 

Ang masakit na katotohanan, wala pang nagbayad ni napanagot sa lahat ng mga 
krimen ni Marcos at ng kanyang pamilya, at patuloy silang nagtatamasa ng kayamanan 
at kapangyarihan. Noong Setyembre 1993, sinentensyahan si Imelda Marcos ng 18-taong 
pagkakakulong dahil sa kaso ng panlilinlang (defrauding) sa estado hinggil sa isang 
kasunduan sa lupa habang nakaupo ang asawa sa kapangyarihan. Pinayagan siyang 
makapagpyansa at limang taon lamang makalipas nito ay pinawalambisa ng Korte Suprema 
ang kaso laban sa kanya dahil sa mga “teknikal na batayan”. 


Marami rin sa mga kilalang kroni at pinaborang pinakamalalaking burgesya kumprador 
sa bansa ay patuloy na nakapamamayagpag at hindi man lamang napananagot sa kanilang 
krimen. Kabilang dito sina Juan Ponce Enrile, Fidel Ramos, Lucio Tan at ang namatay na sina 
Roberto Benedicto, Antonio Floirendo Sr., at Danding Cojuangco. Kaya para sa mga biktima 
ng mga Marcos, mabagal, bulok at burukratiko ang sistema ng hustisya sa bansa. 


Sa harap ng nagdudumilat na katotohanan at mismong pag-amin ng ilang kroni ng 
kanyang ama, makapal ang mukha ni Bongbong Marcos na humarap sa publiko at ideklarang 
walang nakaw na yaman ang kanyang pamilya. Gumagawa pa ng kwento ang mga Marcos 
na diumano'y galing sa Tallano gold at Yamashita treasure ang kanilang kayamanan--mga 
kababalaghan at kasinungalingang pambilog sa isip ng kanilang mga loyalista. Pero ayon nga 
kay dating CJ Sereno, “Kung walang ninakaw, walang narecover!” 


Hanggang sa kasalukuyan, patuloy na nagtatampisaw ang buong pamilyang Marcos 
sa kayamanang ito na ginamit para takasan at ikutan ang patung-patong na kaso matapos 
mapatalsik sa poder at Pag-aalsang EDSA noong 1986, sa muling pagbalik sa iba't ibang 
pusisyon sa gubyerno at sa sistematikong pagrebisa sa kasaysayan. Nakaw na yaman din ang 
gamit sa pagpondo sa elektoral na ambisyon ni Bongbong Marcos sa paghahangad na muli 
nilang makopo ang estado poder. Tiyak na gagawin nila ang lahat upang hindi na ibalik sa 
taumbayan ang lahat ng kanilang ninakaw at mapawalang-sala sila sa kanilang mga krimen. 


Ngayong sumisidhi ang krisis, higit na kailangang mabawi at mapakinabangan ng 
mamamayang Pilipino ang yamang ninakaw ng mga Marcos. Dapat patuloy na usigin ang 
pamilyang Marcos at lahat ng kanilang mga kroni sa kanilang mga krimen at bawiin ang 
kaban ng bayan. Dapat ilantad ang mga kasinungalingang bumabalot sa kanilang katauhan. 
Hindi dapat pahintulutan ng mamamayang makapanumbalik ang sinumang Marcos at 
kaalyado nito sa estado poder. Never again! 


1 Vera Files Fact Check: Bongbong Marcos falsely claims Martial Law horrors fabricated (Enero 17, 2020) 


2 Kleptocracy -mula sa salitang Griyego na magnakaw at maghari, paggamit ng namumuno sa kanyang kapangyarihan 
para nakawin ang mga rekurso at kayamanan ng bansa. 


3 Crony capitalism -paglalarawan sa ekonomya ng Pilipinas sa ilalim ni Marcos, pagbaluktot sa malayang kalakalan 
(free market) kung saan ilan lamang ang nagbenepisyo habang nalubog ang mamamayan sa karukhaan. 


4 Batay sa palitan noong Martial Law 

Mga pag-aalsang bayan at ang pagpapabagsak sa 
diktadurang Marcos 


TOMO 42 BLG 2, PEBRERO 2022 


pi? ng diktadurang Marcos ang krisis sa pulitika at ekonomya ng Pilipinas na 
nagtulak sa mamamayan para labanan ang diktadura at yakapin ang rebolusyon. 
Sa gitna ng pinatinding pasismo, hindi napahina kundi higit pang lumakas ang mga 
pakikibakang bayan para sa kalayaan at demokrasya. Naging matatag na gulugod 
ang konsistenteng kilusang pambansa-demokratiko na nabuo bago pa ang Martial 
Law sa pagkakatatag ng nagkakaisang hanay ng mamamayan mula sa iba't ibang uri 
at sektor ng bayan para ipanawagan ang pagpapabagsak kay Marcos at sa kanyang 
diktadura. 


Bago pa ang pag-aalsang EDSA, umusbong na ang mga protestang bayan para 
kundenahin at labanan ang diktadurang Marcos sa pagkakasadlak sa Pilipinas sa labis 
na kahirapan. Hindi nasupil ng Martial Law at pasistang lagim ng diktadura ang nag- 
aalimpuyong galit at pagkamuhi ng taumbayan sa rehimeng Marcos sa lalong pagsadlak 
nito sa ekonomya ng bansa. Tumungo ang mga manggagawa, magsasaka at iba pang aping 
uri at sektor sa mga lansangan para ipaglaban ang kanilang karapatan sa lupa, sahod, 
trabaho at demokratikong mga karapatan. 


Umigting ang girian sa hanay ng mga naghaharing uri matapos kumpiskahin ng 
mga Marcos ang mga negosyo ng mga karibal na burgesya at kinopo ang mga mayor na 
sektor ng ekonomya upang ipamahagi sa mga kroni nito. Naging laganap ang korapsyon 
na pinangunahan mismo ng pamilya Marcos at mga kaalyado nito. Bumagsak ang mga 
negosyong pag-aari ng ilang burgesya komprador at panginoong maylupa na nagresulta sa 
lalong pagkakahiwalay ni Marcos at kanyang mga kroni. 


Ang labis na pagkaganid ni Marcos sa kapangyarihan, kayamanan at lantarang 
pasistang panunupil ang higit na nagtulak para sa pagbubuo ng malawak na nagkakaisang 
hanay laban sa diktadura. Naging gulugod nito ang Nationalist Alliance for Justice, 
Freedom and Democracy (NAJFD) sa pagbubuo ng pagkakaisa ng mamamayan para 
itaguyod, ipagtanggol at isulong ang pambansang soberanya at iba pang demokratikong 
karapatan. 


Mga pagkilos matapos ang asasinasyon kay Benigno “Ninoy” Aquino, Jr. 


Sa gitna ng nag-aalimpuyong galit ng mamamayan laban sa diktadura, nangamba 
ang paksyon ng mga Marcos sa pagbabalik ni Ninoy Aquino, ang itinuturing ni Marcos 
na karibal sa pulitika at noo'y naka-distyero sa US. Pinatay ng diktadurang Marcos si 
Aquino pagdating sa bansa noong Agosto 21, 1983. Lalong pinaypayan ng asasinasyon kay 
Aquino ang galit at disgusto ng mamamayan na nagresulta sa gahigante at di mapantayang 
mobilisasyon ng mamamayan mula 1983 hanggang sa pagbagsak ni Marcos. Nabuo ang 
Justice for Aquino, Justice for All (JAJA) na nanawagan sa pagbaba o pagpapatalsik kay 
Marcos at panunumbalik ng demokratikong karapatan ng mamamayan. 

Lumahok ang anim na milyong Pilipino mula sa iba't ibang uri at sektor sa martsa 
libing ni Aquino noong Agosto 31, 1983. Higit kalahating milyon naman ang nagtipon sa 
Liwasang Bonifacio habang milyun-milyon ang nagsagawa ng hiwa-hiwalay na noise barrage 
sa iba't ibang bahagi ng Metro Manila noong Setyembre 21, 1983, anibersaryo ng deklarasyon 
ng Martial Law na itinakda ring National Day of Sorrow ng nakikibakang mamamayan. 


Nagkaroon din ng mga welgang bayan mula 1983 hanggang 1986 kung saan inilunsad 
ang mga lakbayan, teach-in, rali, at mga strike. Tinapatan ito ng desperadong si Marcos 
ng mararahas na dispersal at pagpapalaganap ng mga kasinungalingan kagaya ng mga 
insidente ng pagpatay sa ibang lugar at itinuturong utak ang Partido Komunista ng Pilipinas 
(PKP)/ Bagong Hukbong Bayan (BHB). Naging palasak din ang red-tagging ng estado kung 
saan inaakusahan ang mga organisador ng pagkilos at lumalahok sa protesta bilang mga 
komunista. 


Ang di mapigilang pagbulwak ng disgusto at galit ng mamamayan sa diktadura na lalong 
pinag-alab ng asasinasyon kay Aquino ang nagtulak sa imperyalismong US na udyukan 
si Marcos na magpatawag ng snap presidential election noong Pebrero 7, 1986. Mayor na 
magkatunggaling paksyon dito ang partido ni Marcos at ang oposisyong nasa likod ni 
Corazon Aquino, ang byuda ni Ninoy. 


Nasa gulugod ng malakas na kilusang bayan laban sa diktadurang Marcos ang pambansa 
demokratikong mga pwersa sa buong bansa. Samantala, sa kanayunan ng bansa sa panahong 
ito ay papalakas at papalaki ang armadong pakikibaka sa pamamagitan ng BHB sa pamumuno 
ng PKP--na konsistenteng nagdadala ng pakikibaka laban sa pasistang diktadurang Marcos, 
laban sa imperyalismong US at katutubong pyudalismo. 


Mga eleksyon sa panahon ni Marcos 


Ang mga naunang eleksyon na isinagawa 
ni Marcos sa kanyang kapanahunan ay pawang 
moro-moro at instrumento lamang para 
basbasan at palawigin ang kanyang pasistang 
paghahari. Tiniyak niyang makakapaghari ang 
kanyang paksyon sa pamamagitan ng pandaraya 
at pagmamanipula sa eleksyon habang kunwa'y 
binigyan ng partisipasyon ang konserbatibong 
oposisyon at mamamayan. 


Walang kaparis si Marcos sa paggamit ng karahasan para sa kanyang mga pampulitikang 
ambisyon. Pinabomba niya ang miting de avance ng pangunahing kalabang partido, ang 
Partido Liberal noong Agosto 21, 1971. Katulad ng dati, isinisi niya ito sa PKP/BHB at 
sinuspinde ang pribilehiyo ng writ of habeas corpus. 


Noong 1978, dinaya ng mga Marcos ang halalan sa Batasang Pambansa na nagresulta sa 
pagtitipon ng 500 mula sa oposisyon para maglunsad ng isang indignation rally. Tinapatan 
ito ni Marcos ng marahas na dispersal. Resulta nito ang higit na pagkahiwalay ni Marcos at 
pagsuporta ng malawak na hanay ng mga panggitnang pwersa para pumanig at lumahok sa 
lumalakas na kilusang masang anti-pasista. 

Resulta ng higit na pagkahiwalay ni Marcos, libong mamamayan ang lumahok sa 
kampanyang elektoral sa inilunsad na snap presidential election noong 1986. Pinakilos ng 
National Citizens Movement for Free Elections (Namfrel) ang mga ito para sa pagbabantay ng 
mga balota at bilangan ng mga boto. Napalahok dito ang mga panggitnang pwersa at naging 
aktibo sa lahat ng mga mayor na siyudad laluna sa Kamaynilaan. Ngunit labis ang pagkapit 
ni Marcos sa kapangyarihan at lantaran ang ginawa nitong pandaraya sa resulta ng eleksyon 
at inianunsyo ang kanyang pagkapanalo. 


Noong Pebrero 9, 1986, 35 computer programmers ng COMELEC ang nag-walk out at 
naglantad ng pandaraya at manipulasyong ginawa ni Marcos sa nakalipas na eleksyon. 
Kagyat na nanawagan ang Bagong Alyansang Makabayan (BAYAN) ng isang pambansang 
kilusang welga na tinugunan ng malawak na hanay ng mamamayan. Naging matagumpay 
ang welga na isinagawa sa iba't ibang siyudad. 


Noong nagpahayag naman si Gng. Aquino ng pagtutol sa pagkapanalo ni Marcos at 
nananawagan ng pagtitipon laban sa madayang eleksyon sa Luneta Park. Isang milyon ang 
lumahok sa pagtitipon. Bago ito, sinimulan ang kampanya ng pagboboykot sa mga tindahan 
at pagbawi ng mga pondo sa mga bangko na pag-aari ng mga kroni ni Marcos. 


Nagkabitak-bitak nang husto ang rehimeng Marcos habang patagong iniatras ng US ang 
suporta nito sa kanya sa gitna ng lumalawak na kilusang protesta ng bayan. Noong Pebrero 
22, 1986, inilunsad ng Reform the Armed Forces Movement (RAM) sa pamumuno nina 
Juan Ponce Enrile, Ministro ng Tanggulang Pambansa, at Heneral Fidel Ramos, pinuno ng 
Philippine Constabulary (PC) ang isang kudeta laban kay Marcos, palatandaang binibitiwan 
na ng US ang suporta nito kay Marcos. 


Pagtalikod ng militar kay Marcos 


Noong huling bahagi ng dekada 1970, nagpoprotesta na ang mga upisyal ng AFP sa 
pagkakabara ng mga promosyon nila dahil sa paboritismo ni Marcos. Noong 1981, nagkaroon 
ng tunggalian sa pagitan ng paksyon ni Heneral Fabian Ver, pinuno ng Presidential Security 
Command, at Ramos. Sinuportahan si Ramos ni Enrile habang si Ver naman ang hinalal ni 
Marcos sa pinakamataas na posisyong militar. 


Mula 1981, naglaban ang dalawang paksyon para makopo ang mga promosyon ng 
upisyal, lokal at dayuhang kontrata sa pamimili ng kagamitang militar, kontrata sa pribadong 
seguridad, pagkontrol sa blackmarket ng dolyar, ismagling, taktika't pagdedeploy ng mga 
tropa at iba pa. Nilikha ni Ver ang regional unified command na kumbinasyon ng iba't ibang 
serbisyo para pahinain ang awtoridad ni Ramos sa PC. 


Noong 1983, nagreklamo ang mga upisyal at tauhan ng AFP sa natatamong mababang 
sweldo sa harap ng tumataas na implasyon. Nahirapang makalikom ang diktadurang Marcos 
ng pondo sa mga militar sa kabila ng paglalaan ng malaking bahagi nito sa pambansang 
badyet (1595). 


Naging puwang ito sa pag-oorganisa sa hanay ng mga militar. Unti-unting namumulat 
ang mga naliliwanagang sundalo na hindi na maatim ang kalupitan at pasistang 
indoktrinasyon sa kanila ng estado. Marami sa kanila ang sumapi sa kilusang pambansa- 
demokratiko na kalauna'y itatatag bilang Lt. Crispin Tagamolila Movement, isang alyadong 

organisasyon ng NDFP sa hanay ng mga makabayang sundalong sumusuporta sa armadong 
pakikibakang inilulunsad ng BHB sa pamumuno ng PKP. Si Lt. Crispin Tagamolila ang isa 

sa mga makabayang sundalong tumalikod sa pasista't mersenaryong institusyon ng AFP, 
niyakap ang armadong pakikibaka at sumapi sa BHB. Bukod sa kanya, marami pang nagmula 
sa hanay ng militar ang lumahok sa BHB at gumampan ng mga susing papel sa mga reyd na 
inilunsad ng BHB sa kanilang mga baraks para makapagkumpiska ng armas. 


Ang pag-aalsang EDSA 


Humantong sa pag-aalsang EDSA noong Pebrero 1986 ang kulminasyon ng iba't 
ibang anyo at tipo ng paglaban ng sambayanang Pilipino sa pamumuno ng PKP laban sa 
diktadurang paghahari ni Marcos matapos ipailalim ang bansa sa Martial Law. Milyun- 
milyong mamamayan ang nagtipon sa EDSA na mula sa mga makabayan, progresibo 
at oposisyon. Aabot sa 2096 ang mga anti-pasistang pwersa habang 8096 ang mula sa 
ispontanyong masa. Pinawalang-saysay nito ang malalakas na armas at pwersang militar 
ni Marcos. Niyanig nito ang diktadura ng estado hanggang sa mapilitan si Marcos na 
tumakas sa isang US helicopter palabas ng Malakanyang noong Pebrero 25, 1986. 


Sa pag-aalsang ito, naging mapagpasya ang rebolusyonaryong kilusang masa para 
pabagsakin si Marcos. Ito ang pinakamatagal na kumilos para mapahina at mahiwalay ang 
pasistang diktadurang Marcos, laluna mula 1983-1986. Sa takot sa lumalakas na kilusang 
masa, pinagpasyahan ng US na bitawan na si Marcos at palitan ng bagong tuta nito sa 
Pilipinas. 


Pinatunayan ng kasaysayan ang malaking papel ng mamamayan sa pagpapabagsak ng 
diktador. Dapat panghawakan ang mga aral sa pag-aalsang EDSA at gawing inspirasyon 
sa pagharap sa nagbabadyang diktadura ng kasalukuyang rehimeng Duterte. Magsilbing 
malakas na sandata ang pagkakaisa ng mamamayan upang pigilan ang patuloy na 
paghahari ni Duterte at panunumbalik ng mga Marcos sa kapangyarihan. 

Ang paglakas ng armadong pakikibaka at 
pagbagsak ng diktadura 

indi na makapaghari sa dating paraan ang naghaharing-uri. Naghahangad ang 

taumbayan ng isang rebolusyonaryong pagbabago, sa pamamagitan ng armadong 
pakikibaka sa pamumuno ng isang rebolusyonaryong partido. Kinailangang itatag ng 
US ang isang malupit na awtokratikong papet sa bansa para pigilan ito. 


Ang malalakas at malawakang protestang bayan mula huling bahagi ng dekada 1960 sa 
pamumuno ng muling itinatag na Partido Komunista ng Pilipinas (PKP), ang pagsilang ng 
Bagong Hukbong Bayan (BHB) at ang Moro National Liberation Front (MNLF) sa Mindanao ang 
mga kinatakutan ng rehimeng US-Marcos sa maagang bahagi dekada 1970. Nanganganib ang 
kanyang pakanang ipagpatuloy ang sistematikong korapsyon at ang interes ng imperyalismong 
US na sa pandaigdigang antas ay minumulto rin ng paglaganap ng komunismo sa Europa at 
Asya matapos lumaya at maging sosyalistang mga bansa ang sangkatlo ng daigdig. Ito ang mga 
bagay na nagtulak kay Marcos upang ideklara ang Martial Law noong 1972. 


Para magawa ito, pinalaki niya nang husto ang mga numero at bilang ng kasapi ng PKP, 
mga mandirigma at sandata ng BHB, maging ng MNLF. Samantalang mayroon lamang noong 
2,000 miyembro ang PKP habang ang BHB ay mayroon lamang 350 awtomatikong riple. 


Ang rebolusyonaryong baseng masa ay sumasaklaw lamang sa ilang daang libong 
mamamayan. Hindi pa nasiyahan, naglunsad si Marcos at mga alipures niya ng mga false- 
flag operations sa iba't ibang lugar sa Maynila para ibintang sa PKP/BHB tulad ng ginawang 
pagpapasabog ng granada sa election/protest rally ng katunggaling Liberal Party sa Plaza 
Miranda noong Agosto 1971 at pekeng ambush kay Juan Ponce Enrile, noo'y kalihim sa depensa 
ni Marcos, noong Setyembre 1972. 


Ang malalang krisis ng naghaharing sistema 


Lalo lamang pinalala ng pasistang kontra-rebolusyon ang krisis ng naghaharing sistema 
at itinulak ang pagsulong at pagdami ng mga rebolusyonaryong pwersa. Sa halip na isalba ang 
republika, lalong ikinamuhi ng mamamayan ang itinatag niyang awtokrasya na nagpalis sa 
lahat ng tabing ng burges na demokrasya sa bansa. Sa pagpapataw ni Marcos ng Martial Law at 
pagkonsentra sa kanyang kamay ng buong kapangyarihang pang-estado, 


labis niyang inilugmok sa krisis ang bayan. Ang itinayong interim batasang pambansa 
ay naging rubber stamp lamang ng kanyang pasistang diktadura at sunud-sunuran sa lahat ng 
naisin nito. Ang mga korte sa pamumuno ng Korte Suprema ay naging instrumento at kasabwat 
ng diktadura. Ang mga eskwelahan at masmidya ay ginamit para ipalaganap ang mga pasista at 
imperyalistang propaganda. 


Binangkarote ni Marcos ang ekonomya ng bansa dulot ng labis na paggasta sa mga 
di-industriyal at di produktibong mga programa at proyekto na pangunahing nagsisilbi sa 
kolonyal na padron ng produksyon at eksport ng mga hilaw na materyales at pag-import ng 

mga yaring produkto. Bunga nito, lalong tumaas ang implasyon na nagtulak sa pagsirit ng 
presyo ng mga pangunahing bilihin, tumaas ang disempleyo habang paparami ang bilang 

ng mga magsasakang inaagawan ng lupa. Samantalang palobo nang palobo ang utang 
panlabas ng bansa na napupunta sa pagpapalaki ng AFP, pagbusog sa mga heneral nito at 
pangungurakot ng pamilyang Marcos. Hindi lamang ang mamamayan ang naging biktima ng 
kasakiman ni Marcos, maging ang mga naglalakihang burgesya komprador at panginoong 
maylupa labas sa sirkulo ng mga kroni ni Marcos ay nabiktima rin. Ikinonsentra ni Marcos 

sa kamay ng mga kroni nito ang susing mga industriyang pang-eksport ng bansa tulad ng 
tabako, asukal, niyog at iba pa. 


Pananalasa ng pasistang diktadura sa lumalabang mamamayan 


Pinakamalalang pasistang pag-atake 
ang inihasik ng diktadura sa kanayunan. 
Sa unang 10 taon pa lamang, umabot sa 
150,000 ang kaswalti ng inilulunsad na 
gera sibil ni Marcos. Karamihan sa 70,000 
dito ay mga sibilyang biktima ng masaker 
ng armadong pwersa ng estado sa mga 
baryo at komunidad. Ang mapayapang 
mga protesta ng magsasaka sa iba't ibang 
bahagi ng bansa na itinulak ng mabilis na 
rekonsentrasyon ng malalawak na mga 
lupain sa mga kamay ng mga bagong PML 
at kroni ni Marcos at kabiguan ng rehimen 
na magkaloob ng tunay na reporma sa lupa ay sinuklian ng panunupil sa anyo ng mga masaker. 
Samantala, aabot naman sa tatlong milyong Pilipino ang nadisloka sa kanilang mga tahanan at 
komunidad, pinakamalaki (tinatayang 2.2 milyon) ang mula sa Mindanao na kalakhan ay mga 
Moro at di-Moro bunga ng pananalasa ng militarisasyon sa kanayunan. 


Kahit sa mga kalunsuran at sentrong bayan, inilulunsad ng mga ahente ng estado ang 
mala-masaker na mga pag-atake laban sa mga mapayapang demonstrasyon ng mamamayan. 
Sa kabila ng mga pagsisikap ng mamamayan na panatilihing legal ang kanilang mga 
pakikibaka, ang mga organisasyon at indibidwal na kritikal sa rehimen ay patuloy na 
binabantaan ng matitinding parusa--pag-aresto, tortyur at pagpaslang na nagtutulak sa 
kanila para kumilos nang underground at sumalig sa armadong pakikibakang inilulunsad ng 
BHB sa pamumuno ng PKP. 


Pagkahiwalay ni Marcos at paglakas ng rebolusyonaryong kilusan 


Nabigo si Marcos na supilin ang rebolusyonaryong kilusan ng mamamayan, bagkus 
ay lalo itong lumakas sa buong bansa matapos mag-underground ang malaking bahagi ng 
patriotiko at demokratikong mga organisasyong masa at itinatag ang National Democratic 
Front para labanan ang terorismo at pagkaganid ng diktadura. Ang mas malalang krisis sa 
ekonomya, pulitika at ang pananalasa ng matinding pasistang panunupil ng diktadurang 
Marcos ang lalong nagpaalab sa damdamin ng mamamayang maghimagsik laban sa kanya. 
Sa gitna ng kabi-kabilang pananalakay, nagpunyagi ang kilusang pambansa-demokratiko sa 
pagmumulat, pag-oorganisa at pagpapakilos sa malawak na hanay ng mamamayan sa mga 
kalunsuran at sentrong bayan. 

Inspirasyon nila ang patuloy na paglakas ng armadong pakikibaka sa kanayunan na 
inilulunsad ng BHB. Ang maraming napilitang mag-underground ay nagtungo sa kanayunan 
at tumulong sa paglalatag ng mga sonang gerilya sa iba't ibang bahagi ng kapuluan. Bunga 
nito, mabilis na nakapaglatag at sumaklaw ang PKP at BHB sa malaking bahagi ng bansa mula 
Luzon, Visayas at Mindanao. Naitayo ang mga yunit ng BHB sa halos lahat ng rehiyon sa 
bansa na naglulunsad ng matatagumpay na bigwas sa pasistang tropa ng AFP at sumasamsam 
ng kanilang mga armas. Nakaugat ang Partido sa masa at nakapagrekluta ng daan-libong 
kasapiang lumalangoy sa milyong baseng masa. 


Tuluy-tuloy na lumawak ang anti-pasistang pakikibaka laluna pagpasok ng dekada 1980. 
Ang pinakamalaking pagkakamali ni Marcos na pagpapapatay sa pangunahing katunggaling 
si Benigno “Ninoy” Aquino, Jr. ang lalong nagtulak sa mamamayang lumabas sa kanilang 
mga tahanan at ipagsigawan ang disgusto at pagkamuhi sa pasistang rehimen. Bumuhos ang 
milyun-milyong mamamayang Pilipino sa lansangan. Bunga nito, lalong nahiwalay si Marcos. 
Nang napansin ng imperyalismong US at iba pang bloke ng naghaharing uri ang ibayong 
paglakas ng rebolusyonaryong kilusan at kabiguan ni Marcos na supilin ito, nangamba sila 
sa lalo nitong paglakas kapag nanatili pa si Marcos sa poder. Inudyukan ng US si Marcos na 
magpatawag ng snap elections noong Pebrero 7, 1986 na maglalatag naman ng kondisyon sa 
kanyang pagbagsak. 


Ang lantarang pandaraya ni Marcos sa naganap na snap elections ang lalong nagtulak 
sa taumbayang kolektibong ihiyaw ang “Sobra na! Tama na!” at igiit ang kanyang pagbaba 
sa poder. Sumambulat sa malalaking lansangan sa EDSA mula Pebrero 22 ang gahiganteng 
kilusang masang dekadang inihanda at pinagpunyagian ng pambansa-demokratikong 
kilusan sa pamumuno ng PKP. Ito ang kilusang masa ng nagkakaisang Pilipino laban sa 
diktadura na sinuportahan ng iba't ibang sektor, kabilang ang simbahan at maging ng 
pangunahing instrumento ng panunupil ni Marcos, ang mga militar. At bunsod nito, lilisanin 
ng nasiphayong si Marcos at kanyang pamilya ang Malacanang lulan ng isang eroplano ng US 
noong Pebrero 26, 1986 na nagwakas sa kanyang 14-taong diktadura. 

Ang pagdaluyong ng kilusang kabataan sa TK sa 
panahon ng Martial Law 

inukaw ang mamamayang Pilipino na labanan ang panunupil ng rehimeng US- 

Marcos ng rebolusyong pangkultura at kilusang propaganda ng mga kabataan 
noong dekada 1960 na rumurok sa Sigwa ng Unang Kwarto ng 1970. Nilampasan ng 
kilusang ito ang limitasyon ng nasyunalismo at anti-imperyalismo ni Claro M. Recto 
noong dekada 1950 na kumakatawan sa pambansang burgesya. Isinilang sa dekada 
sisenta ang isang uri ng nasyunalismo at anti-imperyalismo na rebolusyonaryo 
ang nilalaman, nagtataguyod ng simulain ng pambansang-demokrasya at 
pinapatnubayan ng Marxismo-Leninismo-Kaisipang Mao Zedong. 


Huling bahagi ng dekada 1960 ay nakatayo na ang mga balangay ng Kabataang 
Makabayan (KM) at Samahang Demokratiko ng Kabataan (SDK) sa Timog Katagalugan (TK) 
na nanguna sa Sigwa ng Unang Kwarto ng 1970. Hudyat ito ng pagdaluyong ng kilusang 
kabataan sa TK na pinanday sa pagharap sa diktadura at pagsusulong ng pambansa- 
demokratikong pakikibaka. 


Sing-aga pa ng dekada 1960 ay nagbibinhi na ang kilusan ng mga kabataang estudyante 
sa University of the Philippines-Los Banos (UPLB). Tinututulan ng mga iskolar ng bayan ang 
paglahok ng Pilipinas sa malupit na gera ng imperyalismong US sa Vietnam at ang paggamit 
sa isang bahagi ng Bundok Makiling para subukan ang Agent Orange, isang chemical defoliant' 
na malawakang ginamit ng US sa Vietnam. Ang mga balangay ng KM at SDK ang nanguna sa 
pagpupundar at pagtatayo ng iba pang mga pambansa-demokratikong organisasyong masa 
sa iba't ibang pamantasan at sektor sa rehiyon. 


UPLB: Pagpupunyagi at pakikibaka para sa academic freedom 


Nasa panimulang pagpapalawak at pagpapalakas ang rebolusyonaryong kilusan sa TK 
noong ipataw ang Martial Law. Pinamunuan ng Komite ng Partido sa Timog Luzon ang 
pagsuong sa mahihirap na kalagayang luwal ng diktadura. Kaya naman hindi nasupil, bagkus 
ay higit na nag-alab ang apoy ng diwang palaban at makabayan ng pambansa-demokratikong 
kilusan sa rehiyon. 


Nilukuban ng Martial Law ang mga pamantasan at sinikil ang academic freedom. 
Binuwag ang mga student council at school publications at ipinagbawal ang mga ligal na 
organisasyon ng mga estudyante. Kaalinsabay, idineklarang iligal ang mga pambansa- 
demokratikong organisasyon tulad ng KM. Pinangibabawan ito ng mga kabataang aktibista 
sa pamamagitan ng paglangoy sa mga tradisyunal at akademikong mga organisasyon sa 
pamantasan na kumikilos nang lihim at nang lumaon, ipinaglaban ang pagkilala ng mga 
fraternity, sorority at sosyo-kultural na mga samahan sa kampus. Naging malikhain sila 
upang patuloy na makapagmulat, mag-organisa at magpakilos ng kabataan sa batayan ng 
mga isyu ng kalayaang akademiko, pagsupil sa kalayaan sa pamamahayag at pagsusulong ng 
karapatan at kagalingan ng mga estudyante. 

“Lagi rin kaming aktibo noon sa February Fair at Open House... talagang pagandahan ng 
mga booths, tipong may lights effect pa at kung anu-anong mga exhibit. Pinakapulitikal ang 
mga paksa sa mga booth ng mga org na makabayan, artistic at may kabuluhan--ika nga, unity 
in form and content,” ani Ka Glenda, aktibista sa UPLB, Batch 1978. 


Naging daluyan ang marami sa mga tradisyunal at akademikong organisasyon sa 
pamantasan ng progresibo at pambansa-demokratikong propaganda. Taong 1974, naitayo 
ang Council of Student Leaders na nanguna sa pakikibaka para sa academic freedom at 
pagbabalik ng student council at school paper sa buong pamantasan. Bibigyang-daan nito ang 
higit pang pagpapalawak ng mga pambansa-demokratikong pwersa at pagpapalaganap ng 
mga lihim na sirkulo ng pag-aaral hinggil sa pambansang demokrasya, Marxismo-Leninismo- 
Maoismo at demokratikong rebolusyon ng bayan. Maraming kabataan ang namulat sa 
pangangailangang maglunsad ng rebolusyon upang ibagsak ang mapaniil na diktadura. 


Pagpapalawak, higit na pagpapalakas sa labas ng pamantasan 


Maraming napaunlad na kabataang kadre at aktibista sa loob ng UPLB ang lumabas ng 
pamantasan upang mag-organisa ng kapwa estudyante. Sila ay nakipamuhay at nag-organisa 
din sa hanay ng mga manggagawa't magsasaka. Nagtungo sila sa mga eskwelahan at 
kolehiyo sa Batangas, Cavite, Laguna at Quezon. Kabilang dito ang San Pablo City Colleges, 
Perpetual Colleges, Laguna Colleges, Union College at Laguna College of Business and Arts sa 
Laguna, Golden Gate Colleges, Western Philippine Colleges (na ngayo'y Batangas University), 
Lyceum of Batangas, Canossa College at de La Salle Lipa sa Batangas, at Luzonian University 
Foundation sa Quezon. 


Kasama rin ang mga kabataang aktibista sa kwerpo ng mga kadreng nag-organisa sa 
mga pagawaan tulad ng Sunripe, Franklin Baker, Evertex at iba pang pagawaan sa industrial 
belt ng Laguna, Batangas, at dessicated factories at oil mills sa Quezon. Naabot din ng pagkilos 
ang mga komunidad ng mga magsasaka sa Calamba, Cabuyao, Sta. Rosa, Los Banos, Bay, 
Calauan, Victoria at Sta. Cruz sa Laguna gayundin ang mga mangingisda at mga maralitang 
komunidad sa Laguna de Bay. 


Mula sa mga isyu sa loob ng pamantasan--pagsikil sa academic freedom, paglaban sa 
mataas na matrikula at iba pang bayarin--niyakap at isinulong ng mga kabataang estudyante 
ang pakikibaka ng mga manggagawa't magsasaka. 


“Ang isang mabilis na paraan para masustine ang pagpapaunlad ng rebolusyonaryong 
kabataang estudyante sa UPLB ay 'yong mahusay na integrasyon ng mga estudyante sa 
kilusang anakpawis. Sa welga ng Cayco-Fernandez, lahat ng aktibista at kasapi ng Partido 
ay pinalahok sa welga at kasama sa piketlayn. Nang maranasan “yong matinding panunupil 
na karaniwan noon, mabilis na namulat ang mga estudyante, daan-daan ang naiaangat sa 
kilusang lihim at maraming nag-fulltime sa kanayunan,” kwento ni Ka Nap, organisador ng 
mga manggagawa sa Laguna noong Martial Law. 


Sinuklian ng estado ang lumalakas na pakikibakang masa sa rehiyon ng ibayong 
karahasan--mararahas na dispersal sa mga mapayapang aksyong protesta, iligal na pag- 
aresto, tortyur, pagsalbeyds at mga sapilitang pagkawala. Kabilang sa mga ito ang kaso ng 
pagkawala ng 10 kabataang aktibista kabilang ang isang guro noong 1975 na tinaguriang 
Southern Tagalog 10. Ngunit lalo nitong itinulak ang mga kabataang estudyante na 

makipamuhay sa uring anakpawis, o kaya'y kumilos 
nang underground at magtungo sa kanayunan. 
Kasama sila sa mga nagpundar ng mga unang sonang 
gerilya at nagtatag ng mga yunit ng Hukbong bayan 
sa TK. 


Pagpasok ng dekada 1980, hindi na mapigilan sa 
buong bansa ang muling pagdaluyong ng malalaking 
protestang bayan. Sa panahong ito nakalatag na 
ang mas malakas na kilusan sa kalunsuran ng TK. 
Sunud-sunod ang mga welga sa mga pagawaan sa 
Laguna, Batangas at Quezon na nilalahukan din ng 
mga kabataan. Magtutuluy-tuloy ang sigla at lakas 
ng mga pakikibakang ito hanggang sa pagpapabagsak 
sa diktadurang Marcos sa Pag-aalsang EDSA noong 
Pebrero 1986. 


Iniluwal ng dumadaluyong na kilusan ng mga kabataan ang isang henerasyon ng mga 
kabataang proletaryo't rebolusyonaryo na higit na nagpalakas at nagbuhos ng bagong dugo 
sa lumalakas na kilusang rebolusyonaryo sa rehiyon at buong bansa. Marami sa kanila 
ang magigiting na nagbuwis ng buhay alang-alang sa dakilang mithiin ng rebolusyon at 
sa puspusang pakikihamok sa diktadura at ng mga sumunod na rehimen. Ngunit hindi 
nila ito inalintana dahil batid nilang ito ang tangi at nararapat na gawin sa harap ng 
isang mandarambong, anti-mamamayan at pasistang pangulong nananalasa sa buhay at 
kabuhayan ng mamamayan. Patuloy silang nagpunyagi at hinarap ang brutal na gera ni 
Marcos hanggang sa ito'y ganap na mapabagsak. 


Limang dekada mula nang ipataw ni Marcos ang Martial Law, pilit na nirerebisa 
o binabago ng angkan ng pinatalsik na pasista at diktador ang malupit at madilim na 
bahagi ng kasaysayan sa ilalim ng pasistang paghahari at isinasaisantabi ang kabayanihan 
ng mga Pilipinong nakibaka sa diktadura, kabilang ang sektor ng kabataan at iba pang 
karaniwang mamamayan. Sa ilalim ng pasistang rehimeng Duterte, nauulit ang bangungot 
ng kahirapan at karahasan ng Martial Law ni Marcos. Kaya naman nananatili ang hamon 
para sa kasalukuyang henerasyon ng mga kabataan sa rehiyon at buong bansa na higit na 
papag-alabin ang diwa ng pagmamahal sa bayan at kapayapaan. Dapat linangin ng kabataan 
ang kritikal na pag-iisip, pag-aralan ang kasaysayan at lumahok sa pakikibaka ng masang 
anakpawis. Dapat tanganan ng kabataang Pilipino ang kanilang istorikong tungkulin na 
bigyang-lakas ang rebolusyon hanggang sa makamit ang tunay na pambansang kalayaan at 
demokrasya. 

Paglakas ng kilusang paggawa sa harap ng 
diktadurang Marcos 


TOMO 42 BLG 5, MAYO 2022 


“Tama na! Sobra na! Welga na!” 


Umalingawngaw ang panawagang ito sa welga ng 500 manggagawa ng La Tondenha, 
isang pagawaan ng alak, noong Oktubre 24, 1975. Kahit sa gitna ng Martial Law, 
buong lakas na isinigaw ng mga inaaping manggagawa ang kanilang kahilingan 

na regularisasyon, maternity leave at pagtigil sa iligal na pagsisisante. Kasama sa 
welga ang mga estudyante at kinatawan ng Simbahang Katoliko na naniniwala sa 
kawastuhan ng laban ng mga manggagawa ng La Tondena at nasusuklam sa pahirap- 
sa-masang diktadurang US-Marcos. 


Gaya ng inaasahan sa tiranikong rehimen, agad na sinupil ng mga pwersa nito ang 
pagkilos sa La Tondeha. Tumagal ang welga ng 44 oras bago ito marahas na dinispers. Wala 
pang dalawang araw ang welga, subalit sapat itong panahon para pukawin ang diwa ng 
bayang sinaklot ng takot sa pagpataw ng Martial Law noong 1972. 


Kahirapang walang kaparis 


Ang pagputok ng welga sa La Tondeha ay tanda 
na hindi na kayang tiisin pa ng mga manggagawa ang 
malubhang kahirapang idinulot ng paghahari ni Marcos 
mula noong 1965. Sumisirit ang presyo ng mga batayang 
bilihin habang nananatiling barat ang sahod. Nagdurusa 
ang bayan sa bagsak na ekonomya habang nagpapasasa ang 
pamilyang Marcos at kanilang mga kroni sa mapipigang 
yaman mula sa kaban ng gubyerno at pagpapagal ng 
masang anakpawis. 


Malala ang kahirapan na ipinipinta kahit ng mismong datos ng reaksyunaryong 
gubyerno. Ayon sa datos nito noong Mayo 1974, kailangan ng P18.16 para makakain ng 
masustansyang pagkain sa loob ng isang araw. Sa panahong ito, nasa P8 (mula 1970) lamang 
ang minimum wage ng mga manggagawa sa industriya, wala pa sa kalahati ng gastos sa 
pagkain. Bahagyang itataas ang minimum wage sa P10 (pagdating ng 1976) ngunit malaki pa 
rin itong kapos. Mas malala ang kalagayan ng mga manggagawa sa agrikultura na sumasahod 
ng P4.75 lamang. 


Hindi makasabay ang napakababang sahod sa paglaki ng kinakailangang halaga para 
mabuhay (cost of living). Tumaas nang 9996 o nadoble ang presyo ng lahat ng mga bilihin sa 
unang limang taon ng Martial Law, pero kung susukatin mula 1965 na simula ng termino ni 
Marcos ay tumaas ang presyo ng mga bilihin nang 239.495. 


Naipako ang sahod sa ganitong kababang halaga dahil lumaki nang husto ang reserbang 
hukbo ng paggawa o walang trabaho sa ilalim ni Marcos. Nasa 4096 ang tantos ng disempleyo 

noong 1977. Resulta na ito ng malawakang pang-aagaw ng sabwatang 
lokal na PML-MBK at mga dayuhang kumpanya sa lupa ng mga 
magsasaka at kakulangan ng trabaho sa industriya. 


Sa tindi ng kahirapan, pinasidhi ng estado ang panunupil sa mga 
karapatan ng manggagawa gamit ang mga patakarang tulad ng General 
Order No. 5 na nagkait sa karapatang magwelga. Binalangkas naman 
ang Labor Code para linlangin ang mga manggagawa sa pagtataguyod 
nito sa linyang one union, one industry na nangangahulugan ng 
pagpapailalim ng mga unyon sa mga kapitalista at sa rehimeng Marcos. 


Sinunggaban ng mga dayuhang kapitalista lalo ng mga galing sa US ang murang 
lakas-paggawa at panunupil sa mga unyon upang humuthot ng mas malaking tubo mula sa 
manggagawang Pilipino. Ang tumitinding pagsasamantala ang nagtulak sa mga manggagawa 
na mag-organisa ng kanilang hanay at lumaban. 


Pagkamulat ng mga manggagawa sa TK 


Buhat ng paglahok ng mga estudyante at aktibista sa TK sa Sigwa ng Unang Kwarto ng 
1970, lumawak ang rebolusyonaryong kilusan sa kalunsuran ng rehiyon. Sinabayan ng mga 
protesta sa rehiyon ang mga pagkilos sa Kamaynilaan at pinalawak ang pag-oorganisa sa mga 
manggagawa at magsasaka. Nakilusan ang ilang pabrika sa Lucban at Lucena sa Quezon, 
at San Pablo at Sta. Cruz sa Laguna pagsapit ng 1971. Mayor na isyu ng panahong ito ang 
pagtaas ng presyo ng langis na nilahukan ng daan-daang mamamahan ng TK. 


Naitatag ang pambansa demokratikong kilusan lihim at mga yunit ng Partido sa mga 
pagawaan. Unti-unting binuo ang mga bag-as ng organisasyon sa loob ng mga unyon 
upang mahusay na mapamunuan ang laban ng mga manggagawa. Unang kinilusan ang mga 
desikadura at repineriya ng langis sa niyog sa Quezon at Laguna, at mga plantasyon ng tubo 
at asukarera sa Batangas at Canlubang. Hindi nagtagal, nabuo ang mga militanteng unyong 
tunay na nagtataguyod sa interes ng mga manggagawa. 


Naiputok ang unang welga ng mga manggagawa sa rehiyon sa ilalim ng pamumuno ng 
Partido noong 1978 sa Cayco-Fernandez Farm. Matatag na hinarap ng mga manggagawa 
ang pasismo ng mga bayarang sundalo at goons ng Cayco-Fernandez. Umani ng pagbatikos 
ang pamamaril ng mga ito sa welga ng mga manggagawa. Sinuportahan ng mga kabataang 
estudyante at taong simbahan ang welga. Nakapaglunsad din ng welga ang unyon ng mga 
manggagawa sa Batangas Sugar Central. 


Noong Enero 1979 matagumpay na nakuha ang pamunuan ng unyon sa isang pagawaan 
ng desikadura. Nakapagpalawak din sa mga pagawaan sa industrial belt ng Laguna, Cavite at 
Batangas. 


Sa paglawak pa ng kilusang manggagawa, tatlong pagawaan ang nagwelga noong 1980. 
Pilit itong sinupil ng diktadurang Marcos sa pamamagitan ng pag-atake sa mga manggagawa. 
Sinimulan ang pagpaslang sa mga manggagawa kahit sa gitna ng kanilang welga katulad ng 
pagpatay ng mga militar at sekyuriti ng mga pagawaan sa tatlong manggagawa ng Philippine 
Polymide Industrial Corporation o PPIC (Hi-Lon Manufacturing Company na ngayon) noong 
Agosto 1981, kay Lope Natividad ng Blue Bar noong Oktubre 1984 at kay Anacleto Dalida ng 

Sanitary noong Hulyo 1985. Sa kabila nito, nagpatuloy ang pagsigla ng mga pakikibaka ng 
mga manggagawa at isinanib ito sa anti-pasista at anti-imperyalistang pakikibaka. 


Tinapatan ang pasismo ng estado ng masikhay na pagkilos ng mga manggagawa. 
Noong Marso 1984, itinayo ang isang malapad na alyansa ng mga manggagawa sa rehiyon. 
Pinamunuan ng Alyansa ang mga pagkilos ng Mayo Uno at kampanyang masa sa mga 
pagawaan upang tutulan ang pambubuwag sa piketlayn at pagsupil sa karapatang magwelga. 
Tinutulan nila ang pagsasabatas ng LOI 1458 noong 1985 na nagbibigay-pahintulot sa 
direktang pakikialam ng militar sa mga piketlayn at nagdulot ng dumaraming kaso ng 
paglabag sa karapatang tao kagaya ng pamamaslang at mararahas na dispersal. 


Hindi naging hadlang sa mga manggagawa ang mga naunang bigong welga bagkus ay 
hinalawan ito ng aral. Buhat sa 14 na nabugong welga noong 1984, nagpursige ang mga 
manggawa at ipinagpatuloy ang kanilang laban sa harap ng pinatinding atake ng estado. 
Inilunsad ang coordinated strikes upang ikalat ang pagputok ng mga welga at ang pwersa ng 
mapanupil na estado. Sa yugtong ito, nakapagpanalo ng 21 welga ang kilusang paggawa sa 
rehiyon. 


Naging malakas na pwersa ang kilusang paggawa upang maibagsak ang diktadurang 
Marcos at pasiglahin ang armadong pakikibaka sa rehiyon. Signipikanteng bilang ng mga 
manggagawa ang sumapi sa Hukbong Bayan at lumahok sa armadong pakikibaka. Hanggang 
ngayon, ipinagpapatuloy ng mga manggagawa sa rehiyon ang mayamang tradisyon 
ng pakikibaka sa gitna ng matinding teror ng rehimen. Tiyak na lalupa itong aalab sa 
panunumbalik ng panibagong rehimeng Marcos sa kapangyarihan. 

Ang madilim na sinapit ng mga magsasaka sa 
panahon ng Martial Law at ang kanilang paglaban 


TOMO 42 BLG 6, HUNYO 2021 


sang malaking kabalintunaan at pagyurak sa natitirang dangal ng masang 

magsasaka ang paghawak ni Ferdinand “Bongbong” Marcos Jr. sa Departamento 
ng Agrikultura matapos na labis na pahirapan ng kanyang amang si Marcos Sr. ang 
sektor na ito sa panahon ng kanyang diktadura. Dinanas ng masang magsasaka ang 
kawalan ng lupa, mababang presyo ng produktong bukid, kawalan ng suporta at 
serbisyo ng gubyerno at ang matinding militarisasyon sa kanayunan sa panahon ng 
Martial Law. 


Mga anti-magsasakang proyekto ng diktadurang Marcos 


Matapos ipataw ni Marcos Sr. ang Martial Law sa bansa, kagyat nitong isinabatas ang 
Presidential Decree (PD) 27 noong Oktubre 21, 1972 na tinawag na Batas na Nagpapalaya 
sa mga Magsasaka sa Pagkakatali sa Lupa, Pag-aari sa Kanilang Lupang Binubungkal at 
Pagbibigay sa Kanila ng mga Instrumentalidad para sa Mekanisasyon ng Pagsasaka. Layunin 
nitong pahupain ang galit ng mga magsasaka. Ngunit ilusyon lamang ang hatid ng batas na 
pangunahing ginamit ng pasistang rehimen para higit na supilin ang masang magsasaka at 
ikonsentra sa mga panginoong maylupa at dayuhang korporasyon ang kalupaan ng bansa. 


Sa halip na humupa gaya ng nais ng diktador, sumambulat ang kabi-kabilang mga 
protesta at pakikibaka para ilantad ang malaking panlilinlang at kasinungalingan ng PD27 sa 
mga mamamayan sa kanayunan. Malinaw na malinaw na isa itong huwad na reporma sa lupa 
at sabwatan ng gubyerno at mga panginoong maylupa. 


Paano pinipiga at pinagkakaisahan ng gubyerno at mga panginoong maylupa ang 
kawawang mga magsasaka? Una, para lumaya ang isang magsasaka sa pagiging kasama 
kailangan nyang bayaran ang lupa ng panginoong maylupa sa pinalobong presyo ng 
gubyerno o kaya pumasok sa sistemang buwisan (fixed rent system) bilang tenante at 
magbayad sa panginoong maylupa ng taunang buwis na kikwentahin batay sa tatlong normal 
na taunang ani basta't babalikatin nya ang lahat ng gastos at lahat ng risgo kabilang ang 
mga pinsalang dulot ng kalamidad at peste. Ikalawa, sasaklawin lamang ng nasabing batas 
ang mga pribadong kalupaan ng palayan at maisan. Ibibigay diumano ang pag-aari ng tatlo 
hanggang limang ektarya ng lupain sa mga tenante habang sa kabilang banda, pitong ektarya 
naman ang siguradong maiiwan sa panginoong maylupa. Ikatlo, sa ilalim ng PD27, itinatakda 
ang halaga ng lupa na katumbas ng dalawa't kalahating ulit (2 172) ng abereyds na ani ng 
tatlong (3) normal na taunang anihan bago ang kagyat na pagpapatupad ng batas. Dagdag 
dito, ipinag-utos ng batas na ang kabuuang halaga ng lupa, kabilang ang taunang tantos ng 
interes na anim (6) na porsyento ay babayaran ng tenante sa loob ng 15 taon na pantay na 
hahatiin sa 15 taunang amortisasyon. Ikaapat, nagkumahog ang mga PML na magpalit-gamit 
o magpalit ng tanim sa kanilang mga lupang palayan at maisan para hindi ito masaklaw ng 
reporma sa lupa ng rehimen. Isa pang malaking kabulastugan ng batas na ito, binayaran 
ng gubyerno nang buo ang mga PML sa halaga ng kanilang lupaing masasaklaw ng reporma 
habang tiniyak na mayroon pa ring pitong ektaryang maiiwan sa kanila. Kung kaya, sa 

sistemang ito, parang iginisa sa sariling mantika ang mga magsasaka 
dahil babayaran naman nila nang mas malaki sa Land Bank ang 
lupang “ipinagkaloob” sa kanila. Matapos lamang nilang mabayaran 
ito, saka pa lamang sila magagawaran ng Emancipation Patent (EP) 
bilang benipisyaryo ng reporma sa lupa ng gubyerno. Ang EP ay 
hindi katumbas ng titulo sa lupa. Kaya sino ang gumanansya sa batas 
na ito sa reporma sa lupa ng rehimeng Marcos Sr.? Walang iba kundi 
ang gubyerno at ang mga panginoong maylupa! 


Ipakita natin sa numero ang pagiging huwad ng reporma sa lupa ng diktadurang 
Marcos Sr.: Ipagpalagay ang lupang tenante ay tatlong ektarya, may irigasyon at umaani ng 
dalawang beses sa isang taon at ang abereyds na ani ay 50 kaban ng palay kada ektarya sa 
bawat anihan. Ang kabuuang ani ay 300 kaban ng palay. Ipagpalagay na ang pinagkaisahang 
presyo bawat kaban ay P25 (presyo sa panahong iyon) na siyang umiiral na floor price ng 
National Grain Authority (NGA) noon. Lilitaw na P7,500 ang katumbas na halaga sa salapi ng 
karaniwang taunang ani. Kaya ang 2 1/ ulit ng halagang ito ay P18,750 na siyang halaga ng 
tatlong-ektaryang lupa kung kaagad na babayaran ng tenante nang cash. 


Kung huhulugan ito ng tenante, madadagdag sa P18,750 ang 696 na taunang tantos 
na interes sa loob ng 15 taon na aabot sa P16,875. Ang pinal na kabuuang halaga 
ng inihalimbawang 3-ektaryang lupa ay magiging P35,625. Kung hahatiin ito sa 15 
magkakapantay na taunang amortisasyon, magkakahalaga ito ng P2,375 (halaga ng pera 
noon). Sa halimbawang ito, 9096 ang naipatong sa orihinal na halaga ng lupa. 


Kung papasok man ang tenante sa sistemang buwisan sa halimbawa sa itaas, ang 
pirmeng buwis na isusulit niya sa panginoong maylupa tuwing anihan ay 45 kaban ng 
palay sa hatiang 70-30 pabor sa magsasaka. Laging nasa bingit siyang mabangkarote at di 
makabayad ng buwis kapag masama ang ani resulta ng tagtuyot, bagyo, peste at iba pang 
dahilan o kaya ng mga di inaasahang pagkakagastusan tulad ng pagkakasakit o may namatay 
sa pamilya. 


Bulnerable ang bawat benipisyaryo ng pekeng reporma sa lupa na mabawi ang lupang 
“ipinagkaloob.” Ganito ang kanyang kasasapitan sa tuwing papalya sa pagbabayad ng 
amortisasyon sa Land Bank dahil sa mga dahilang nabanggit sa itaas. 


Sa kawalan ng suportang serbisyo ng gubyerno sa mga masang magsasakang 
“benipisyaryo” ng pekeng repormang agraryo ng diktador na Marcos Sr., nalubog sila sa 
pangungutang sa Land Bank of the Philippines at huwad na kooperatibang magsasaka na 
Samahang Nayon para lamang mabayaran ang amortisasyon sa lupa. 


Sa pagkakalubog ng mga magsasaka sa utang at usura, naging kolateral ang kanilang 
lupa sa mga bangko at iba pang pinansyal na institusyong pinagkautangan. At sa ganitong 
kaaba-abang kalagayan ng sektor, iniluwal ni Marcos Sr. ang mga pundasyon para sa 
corporate farming. Napilitang magbenta o di kaya naman ay nailit na ang lupang kolateral 
ng mga magsasaka. Nabili at muling nakonsentra sa mga korporasyon at mga panginoong 
maylupa ang lupa ng mga magsasaka. Noong 1978, higit 250 korporasyon na pumihit sa 
produksyon ng palay ang naghati-hati sa 58,450 ektarya ng lupa. Nang lumaon, nagpalawak 
pa ng produksyon labas sa palay ang mga korporasyong kagaya ng Caltex, Shell, Del 
Monte, Dole, at iba pa. Kaya pagsapit ng 1981, aabot na sa 86,000 ektarya ang mga lupaing 

naokupa ng mga multinational corporations at nalusutan ang PD27. Samantala, nakaligtas 
ang malalaking plantasyon ng niyugan, tubo, tabako, saging, pinya at iba pa sa pagpaparte 
ng lupa. Patuloy na nakapamayagpag ang mga panginoong maylupa at mga kroni ng 
diktadurang Marcos na sina Benedicto, Cojuangco, Enrile, Lobregat, Romualdez, Pelaez, 
Floirendo at iba pa sa pagpiga ng labis na produkto sa masang magsasaka. 


Bunsod nito, lalong tumaas ang tantos ng kahirapan sa kanayunan mula 55.696 noong 
1971 tungong 63.796 noong 1985. Bumagsak nang 3096 ang tunay na halaga ng arawang kita 
ng mga manggagawang bukid mula 1972 hanggang 1986. Umabot naman sa isa sa dalawang 
magsasaka ang walang lupa sa pagtatapos ng termino ni Marcos Sr. 


Labis na kagutuman at krisis sa pagkain ang sinapit ng mga magsasaka. Ayon sa sulat ni 
Lorena Barros sa kanyang ina, “Mataas ang presyo ng palay, gaas at iba pang bilihin subalit 
ang presyo ng kanilang mga produkto ay napakababa. P1.50 ang isandaang saging, P1.80 ang 
kilo ng copra, ang kamote'y P3.00 isang balde.” Kumilos si Ka Lorena sa ibabang Sierra Madre 
sa hangganan ng Laguna at Quezon. 


Ipinataw ni Marcos Sr. ang programang Green Revolution at Masagana 99 sa tabing 
umano ng modernisasyon sa Agrikultura at produksyong umaasa-sa-sarili. Ipinalaganap 
ang “miracle rice” na nilikha sa International Rice Research Institute (IRRI) sa Los Bafhos 
sa Laguna. Ang “miracle rice” ay isang klase ng binhi ng palay na labis na umaasa sa abono, 
pestisidyo at iba pang kemikal. Bigo ang programang ito dahil pangunahing nagkamal 
ng pondo mula rito ay ang malalaking korporasyon at agribisnes. Samantala ang mga 
magsasakang pumaloob sa programa ay naiwang lubog sa utang. Taliwas sa ipinangako ng 
programang “miracle rice”, nalugi at ibayo pang nabaon sa kahirapan ang mga magsasaka 
ng palay hanggang di na makabayad dahil lumaki nang husto ang gastos sa produksyon. 
Ang tanging kumita lamang rito ay ang mga kumpanya ng Shell at Chevron na nagpondo 
sa pananaliksik ng mga bagong binhi at kumpanya ng fertilizer na Esso Atlas Fertilizers, 
Union-Hikari at BASF (ngayo'y subsidyaryo ng Monsanto). Tumaas nang limang beses ang 
inaangkat na pestisidyo sa loob ng anim na taon. 


Pasakit na coco levy 


Ipinataw ni Marcos ang buwis sa niyog sa bisa ng RA 6260 noong 1972 at PD 276 
noong 1973. Mula 1972 hanggang 1983, nakalikom ng P9.8 bilyon ang pondong coco levy 
na pinagpasasaan ni Marcos Sr. at mga kroni nitong sina Danding Cojuangco, Maria Clara 
Lobregat at Juan Ponce Enrile. Nilinlang ni Marcos Sr. ang mga magsasaka sa niyugan na 
diumano ay maibabalik rin sa kanila ang ipinapataw na buwis na nagkakahalaga ng P15-30 
sa kada 100 kilo. Ginamit nila ang pondo bilang puhunan upang makontrol ang industriya 
ng niyog sa bansa. Nakinabang din sa pondo ang mga panginoong maylupa, komprada 
at bangko. Sa pamamagitan ng PD 961, nalikha ang Coconut Industry Investment Fund 
(CIIF) na ginamit ni Danding Cojuangco sa pagbili niya ng malaking sapi sa San Miguel 
Corporation at sa pagtatatag noong 1981 ng United Coconut Chemicals, Inc. (Cocochem) sa 
Bauan, Batangas. Habang ang PD 1468 naman ay nagbigay sa malalaking oil mills ng akses sa 
naturang pondo. 


Walang natanggap na anumang benepisyo sa coco levy fund ang mga magsasaka sa 
niyugan. Ang mga hawak ng mga magniniyog na mga resibo o kupon na magpapatunay na 
mayroon silang kukubrahin mula sa coco levy fund ay hindi na kailanman nagmateryalisa. 

Nagbunsod ito ng ligalig at malalaking protesta mula sa mga magsasaka sa niyugan na 
sinalubong naman ng rehimen ng marahas na pag-atake at pagsupil. Tanging mga pamilya 
ng panginoong maylupa at mayayamang magsasaka lamang ang nagkaroon ng akses sa mga 
scholarship, health insurance, pautang at ayuda sa negosyo. Hanggang ngayon, hinihintay ng 
3.5 milyong magniniyog sa buong bansa na maibalik sa kanila ang pondong coco levy. 


Sa Timog Katagalugan, naging mainit na isyu ng masa ang usapin na coco levy fund. 
Noong Pebrero 2, 1981, kumilos ang mga magsasaka sa Guinayangan, Quezon upang igiit 
ang dagdag presyo ng kopra na bumagsak sa 60 sentimos kada kilo, tutulan ang ipinataw 
na coco levy at igiit ang pagpapatigil sa militarisasyon sa kanayunan kung saan sila ang 
laging biktima ng mga walang habas na pag-atake ng mga militar at pulis pati na rin ng mga 
paramilitar na CHDF. Marahas na sinalakay at pinagbabaril ng 232nd company ng Philippine 
Constabulary (PC) ang hanay ng mga magsasaka na humantong sa tinawag na Guinayangan 
Massacre kung saan dalawang magsasaka ang napaslang at higit isandaan ang sugatan. Sa 
harap ng pasismo, ipinagpatuloy at dinala ng mga magsasaka ang protesta hanggang sa mga 
sentrong lunsod. 


Paglaban sa pasismo at kahirapan 


Kinaharap ng mga magsasaka at mamamayan ang matinding militarisasyon sa 
kanayunan habang binabayo ng kahirapan. Pagbabahagi ni Ka Eli, inoobliga silang pumirma 
sa logbook noong Martial Law bago pumunta sa kanilang mga kaingin. Sa kanilang lugar 
sa hangganan ng Timog Quezon at Bicol, ipinakat ang 7 batalyon ng Philippine Army, 2 
batalyon ng PC at 1 Marine Battalion Landing Team sa ilalim ng Oplan Cadena de Amor. 


Ngunit sa halip na mahintakutan, naging matabang lupa ito sa paglulunsad ng digmang 
bayan at ang paglahok dito ng malaking bilang ng mga magsasaka at kabataan sa buong 
bansa. Sumulong ang kilusang magbubukid at kasabay nito ang pagkakatatag ng mga sonang 
gerilya sa kanayunan. 


Sing-aga ng 1971 sa Timog Katagalugan, naorganisa ang mga magsasaka sa mga 
niyugan at tubuhan na lumilikha ng mga pangunahing produktong pang-eksport sa rehiyon. 
Dito rin nakakonsentra ang pinakamaraming magsasaka sa rehiyon na nakatali sa relasyong 
kasama at dumaranas ng iba't ibang tipo ng pagsasamantalang pyudal at malapyudal. 


Pagsapit ng Oktubre 1981, naglunsad ng panrehiyong mobilisasyon ang mga magsasaka 
sa Lipa, Batangas upang kondenahin ang militarisasyong nagaganap sa rehiyon. Sinabayan 
ito ng antipasista at anti-militarisasyong pagkilos sa Lopez, Quezon na nilahukan ng mga 
magsasaka at ilang anti-Marcos na pulitiko at negosyante. 


Kasunod nito, inilunsad ang isang malawakang kampanya laban sa monopolyo sa 
industriya ng niyog. Taong 1982 naitayo ang samahang magniniyog sa antas panlalawigan 
hanggang munisipal sa Quezon at nabuo ang malapad na alyansang anti-monopolyo 
na lumawak ang kasapian hanggang sa Kamaynilaan. Nahamig nito ang mga alyado at 
panggitnang pwersa sa mga bayan ng Quezon at ilang bahagi ng Laguna. Itinuring itong 
isa sa matagumpay na kampanyang magsasaka sa rehiyon sa panahon ng Martial Law na 
nagbunsod sa pagpapatigil ng rehimen sa paniningil ng coco levy noong Oktubre 1982. 
Iniresulta rin nito ang paglala ng bangayan sa hanay ng mga Cojuangco at Pelaez mula sa 
magkabila at nagtutunggaling paksyon sa industriya ng niyog. 

Nagtuluy-tuloy ang masiglang pagkilos ng masa sa kanayunan hanggang 1985 kung 
saan pangunahing nilaman ng mga pagkilos at demonstrasyon ang isyu ng militarisasyon 
at mga antipyudal na laban gaya ng pagpapababa ng upa sa lupa at pagpapataas sa sahod 
ng mga manggagawang bukid sa mga asyenda at niyugan. Sabayang inilarga ang mga 
pakikibaka ng mga magsasaka mula sa South Quezon-Bondoc Peninsula, Banahaw-Sierra 
Madre at Silangang Batangas. Naging matagumpay ang kampanya sa harap ng pambabayo 
ng diktadura ng pasismo sa kanayunan sa ilalim ng “kontra-insurhensyang” Oplan Cadena 
de Amor laban sa rebolusyunaryong kilusan at kahit sa hindi sinasaklaw ng Oplan laluna sa 
Batangas. 


Kasabay ng pagkilos ng magsasaka ang hindi nagmamaliw nilang suporta sa Bagong 
Hukbong Bayan (BHB). Magkatuwang ang BHB at mga magsasaka sa paglalatag ng mga 
larangang gerilya at paglawak ng mga rebolusyonaryong organisasyong masa sa kanayunan. 
Tinangkilik ng mga magsasaka ang rebolusyonaryong reporma sa lupa at isinulong 
ang rebolusyong agraryo. Lalupa nilang itinaguyod ang BHB nang ilunsad ng huli ang 
mga opensiba laban sa abusadong militar at pulis at mga hakbang pamamarusa sa mga 
despotikong panginoong maylupa at goons nito. Isa sa mga pinakatampok na opensiba 
sa rehiyon ay ang unang matagumpay na ambus sa militar sa Tagkawayan noong 1979 at 
ang pamamarusa ng BHB sa pinuno ng sindikato ng mangangalabaw na si Sgt. Batibot sa 
Guinayangan. 


Ang sindikatong ito ni Sgt. Batibot ay labis na namerwisyo sa mga magsasaka sa 
Bondoc Peninsula ng Quezon at hangganan sa Bicol. Ang mahigpit na tuwangang ito ang 
nagpayabong sa panimulang binhi ng demokratikong rebolusyong bayan sa panahon ng 
diktadurang Marcos. 


Hindi nakakalimutan ng sambayanan ang mga ipinataw na anti-magsasakang iskema 
sa agrikultura ng diktadurang Marcos. Hanggang ngayon, pinagdurusahan ito ng milyun- 
milyong magsasakang nawalan ng lupa at nabulid sa atrasadong pagsasaka. Dapat maghanda 
ang mamamayan na labanan ang panibagong Marcos na tiyak na magpapatuloy sa madilim 
na pamana ng kanyang diktador na ama at patuloy na magpapahirap sa mga magsasaka at 
sambayanang Pilipino. 

Ang malalim na sugat na iniwan ng Martial Law sa TK 


TOMO 42 BLG 8, AGOSTO 2022 


atuloy na binibigyang katwiran ni 
Ferdinand Marcos Jr. ang mga kalupitan 
at kahirapang inihasik ng kanyang amang 
diktador nang ipataw nito ang Batas Militar 
sa buong bansa noong Setyembre 21, 
1972. Subalit kahit limampung taon na 
ang nakalipas, hindi mabubura sa alaala 
ng mamamayan sa Timog Katagalugan ang 
krimen ng mga Marcos at ang karahasang 
sinapit sa ilalim ng pasistang diktadurang US- 
Marcos I. 


Isang malagim na alaala 


Wala pang 10 taon si Filom” noong nasaksihan niyang pagbubugbugin ng mga 
elemento ng Philippine Constabulary (PC) ang kanyang lolo sa kanilang bukid sa Brgy. 
Panaytayan, Mansalay, Oriental Mindoro. Ang dahilan--may dalang mahabang itak ang 
kanyang lolo. 


“Sobra talaga ang higpit noon na kahit nga papuntang bayan, bawal magdala ng 
itak, binabali,” paliwanag ni Filom. “E hindi mo pwedeng ihiwalay ang itak sa aming 
mga Mangyan!” 


Bukod pa rito, naranasan din nina Filom na pigilan ng mga PC na pumunta sa 
kanilang mga kaingin sa hinalang makikipagkita ang mga katutubo sa Bagong Hukbong 
Bayan (BHB). 


Sa parehong baryo, may mga tinortyur at labis na pinahirapang mga Mangyan- 
Hanunuo dahil pinaratangan silang nakikipag-ugnayan sa BHB. Dalawa sa mga 
naging biktima ay sina Aloy” at Nomes“, kabilang sa Ama o matatanda at namumuno 
sa kanilang tribo. Ibinahagi nila na hindi lamang panggigipit ang naranasan ng mga 
Mangyan sa kamay ng mga PC, kundi pati pambabastos at pagyurak sa kanilang kultura 
at paniniwala. Ginagalugad ng mga nag-ooperasyong militar ang mga bundok at 
nilalapastangan ang mga sagrado nilang lupain. Binungkal ng PC ang libingan ng 
mga katutubo at ikinalat ang mga buto ng kanilang mga ninuno dahil sa “paghahanap 
diumano ng mga itinagong baril ng BHB.” 


Samantala, sa hangganang Timog Quezon at Bicol, ipinakat ang pitong batalyon 
ng Philippine Army, dalawang batalyon ng PC at isang Marine Battalion Landing Team. 
May helicopter support ang bawat batalyon at katuwang nila ang Philippine Army 
Light Armory sa mga operasyong paghanap at paglipol. Isinalaysay ni Homer”, isang 
magsasakang personal na nakasaksi, na kinontrol ng mga PC ang kahit ang pagbili ng 
pagkain at inoobliga silang pumirma sa logbook sa tuwing pupunta ng bukid. 

Samantala ang mga lugar na may 
pinaghihinalaang yunit ng BHB ay inooperasyon nang 
may laking brigadang pwersa militar na sinasabayan 
ng strafing at rocket bombardment ng mga helicopter 
gunships. Noong Abril 1974, isang buwang namalagi 
ang 800-900 tropang militar sa Brgy. San Antonio, 
Kalayaan, Laguna at mga karatig nito. 


Hindi sapat ang indemnipikasyon 


Nakatanggap si Tatay Andy” ng P75,000 indemnipikasyon batay sa paborableng 
desisyon ng Hawaii Court laban sa mga Marcos bilang isa sa mga biktima ng kalupitan 
ng Batas Militar subalit hindi nito kailanman napawi ang mapait niyang karanasan. 
Sa kanilang sityo pa lamang sa Brgy. Quipot, San Juan, Batangas, apat lamang ang 
ginawaran ng indemnipikasyon samantalang nilasap ng buong baryo ang hagupit at 
bangis ng Batas Militar. 


Pinaratangan si Tatay Andy noong dekada 1980 na diumano ay may kaugnayan 
sa BHB. Kwento niya, dinukot siya sa kanyang bahay at tinortyur ng mga berdugo 
sa kampo sa Brgy. Castillo, San Juan. Inihiga siya at nilagyan ng bimpo sa mukha. 
Binuhusan siya ng tubig na may sabon na pumasok sa kanyang ilong at bibig. 


Dumanas rin ang mga taga-barangay Quipot ng ilang beses na pagpapatawag sa 
kampo upang imbestigahan ng mga PC. May kasamang tortyur ang mga ginagawang 
imbestigasyon kung saan pinalalakad sila nang nakaluhod sa batuhan paikot sa labas 
ng kampo habang ang iba ay ibinabaon hanggang leeg. Nagpakana rin ng iba't ibang 
kahayupan ang PC para buwagin ang pagkakaisa ng mga residente at mga pamilya sa 
pamamagitan ng paghahanay ng mag-aama at pinagbubuno sa isa't isa. Ibinibitin ang 
mga ama at ipinapasuntok sa anak na parang punching bag. Kapag hindi sumunod ang 
anak, siya ang susuntukin ng PC. 


Higit na masakit para sa mga taga-Quipot na matapos ang Martial Law ay na- 
promote pa ang mga kapural ng mga karahasan at pagpapahirap sa kanila. 


Ilan lamang ito sa mga kalupitang dinanas ng mamamayan ng Timog Katagalugan 
sa panahon ng Martial Law. Sa datos ng Amnesty International, mula 1972-1981, 
tinatayang 70,000 ang ipiniit, 34,000 ang pinahirapan at 3,240 ang pinatay. 


Ayon kay Filom, “Nakagagalit at nakakapagngitngit na isa na namang Marcos ang 
nakaupong pangulo ng bansa lalo't walang pagsisisi at pagkilala ang pamilyang ito ng 
diktador sa mga krimen ng kanilang angkan lalo sa panahon ng Batas Militar.” 


Sa sinulat ng istoryador na si Alfred McCoy, “Dark Legacy: Human rights under the 
Marcos regime” kanyang isiniwalat ang pag-iral ng “elite torture units” sa panahon ng 
Batas Militar kung saan ang mga upisyal nito ang “sumasagisag ng di nakikitang teror.” 


Ang pinakanotoryus sa mga ito ay ang 5th Constabulary Security Unit (CSU) at ang 
Metrocom Intelligence and Security Group (MISG). 

Sina Lt. Rodolfo Aguinaldo, Lt. Col. Billy Bibit at Lt. Col. Rodolfo Tor ang 
pinakamalupit na mga torturer ng 5th CSU. Samantala, ang kumander ng MISG 
na si Col. Rolando Abadilla kasama sina Roberto Ortega at Panfilo Lacson ang 
magbabarkadang nangtortyur sa loob ng mahigit isang dekada. 


Nagpapatuloy ang pakikibaka ng buong bayan para singilin at papanagutin ang 
pamilya Marcos at mga alipures nila sa kanilang mga krimen sa bayan. Malaking 
hamon ito sa ilalim ng isang Marcos sa Malakanyang at sa gitna ng pagpapakana 
ng mga itong sistematikong rebisahin at baluktutin ang kasaysayan at itanghal ang 
malagim na yugto ng kasaysayan bilang siyang pinakamaningning na naganap sa 
bayang Pilipinas. 


Paalala ni Tatay Andy, “Dapat patuloy na ibahagi ang karanasan kung gaano 
nagdusa ang mamamayan sa panahon ng Martial Law, lalo sa mga bagong henerasyon 
ng kabataan. Magsilbing paalala at hamon ang aming mga karanasan para hindi na 
payagang maulit ang lagim ng Martial Law.” 


“ahat ng mga pangalan ay binago para sa kanilang kaligtasan 

Ang nagpapatuloy na pasismo ng estado matapos 
ang Martial Law ng diktadurang US-Marcos I 


TOMO 42 BLG 9, SETYEMBRE 2022 


atapos mapatalsik ang diktadurang US-Marcos I, iniluklok si Corazon Aquino 

bilang bagong pangulo ng reaksyunaryong republika at binuo ang Konstitusyong 
1987. Sa harap ng pagkakatatag ng “bagong” gubyerno, nagpapatuloy ang paghahasik 
ng karahasan sa bayan. Napatalsik man ang diktador, nanatili pa rin ang lipunang 
malakolonyal at malapyudal na pinaghaharian ng imperyalismong US at mga lokal na 
naghaharing uring malalaking burgesya-kumprador- panginoong maylupa. 


Pangunahing instrumento ng pasismo ng estado ang reaksyunaryong AFP, PNP at mga 
grupong para-militar. Ipinatupad at ipinagpatuloy ang kontrarebolusyonaryong programa 
sang-ayon sa Counter-insurgency Guide ng US. Sa ilalim ni Aquino at Ramos, ipinatupad 
ang Oplan Lambat Bitag JI, II, II] at IV sa balangkas ng low intensity conflict kung saan 
ginagamit ang kapwa Pilipino para sa pagpatay at pananakot. Sa ilalim naman ni Estrada ay 
isinakatuparan ang Oplan Makabayan. Bukod sa AFP, PNP at CAFGU, binuo ng estado ang 
iba pang mga grupong paramilitar at vigilante para sa “paglaban sa komunismo”. Pinalaki, 
mas pinabangis at ginawang mas kumprehensibo ang mga kampanya. Sa ganito, nagawang 
higitan pa ng mga sumunod na rehimen ang mga paglabag sa karapatang tao ng Martial Law 
ni Marcos, pinakatampok ang rehimen nina Gloria Macapagal-Arroyo at Rodrigo Roa Duterte. 


De facto Martial Law ng rehimeng US-Arroyo 


Taong 2002, may mga banta na si Arroyo na magdeklara ng Martial Law bilang tugon 
sa matinding disgusto ng mamamayan sa kanyang administrasyon. Kabilang sa target 
ng pasismo ang mga aktibista at sibilyan sa kanyang deklarasyong todo-gera laban sa 
rebolusyonaryong kilusan. Inilunsad niya ang gera laban sa bayan at ang Oplan Bantay 
Laya 1 at 2 alinsunod sa pandaigdigang gera laban sa terorismo na inilunsad ng 
imperyalismong US. 


Sa ilalim ng Oplan Bantay Laya 1 at 2, 
itinalagang national priority concern ang Timog 
Katagalugan kasabay ng pagdagdag ng mga 
panagupang batalyon dito. Mula sa 17, naging 
26 ang batalyon ng pinagsanib na AFP, PNP at 
mga paramilitar sa rehiyon. Ipinatupad ang Joint paa p 
Task Force Banahaw (Hangganan ng Laguna, 
Rizal at Quezon), at matapos ay inilipat ang 
parehong JTF-Banahaw sa Mindoro na naging 
204th Brigade na nagpatupad ng Oplan Habol 
Tamaraw at Task Force Makiling (Laguna). 

Sa mga kampanyang ito namayagpag ang 
berdugong heneral na si Gen. Jovito Palparan. 
Laganap ang lansakang pagpatay sa mga 
sibilyan na pinararatangang kasapi ng 

BHB. Kabilang sa mga aktibistang pinaslang sina Eden Marcellana ng Karapatan-TK, Eddie 
Gumanoy ng KASAMA-TK, lider- Dumagat na si Nicanor de los Santos at marami pang iba. 
Naganap ang mga brutal na pamamaslang sa mga sibilyan kagaya ng pagpugot sa ulo ng 
matandang babaeng Mangyan sa Mindoro na si Budbud Usting noong 2002. 


Namumuo ang protesta laban kay Arroyo mula nang nalantad ang pandaraya niya sa 
eleksyong 2004. Nagpatupad siya ng patakarang calibrated pre-emptive response kung saan 
marahas na dinidispers ang mga protesta na “walang permit”. Pagdating ng Pebrero 24, 2006, 
nagdeklara si Arroyo ng state of emergency sa pamamagitan ng Presidential Proclamation 
(PP) 1017 para sawatahin ang mga diumanong nilulutong kudeta laban sa kanya. Sa ilalim ng 
PP1017, dinakip ang mga kilalang personahe ng mga progresibong partylist at kinasuhan ng 
rebelyon. Inalis ang PP 1017 pagsapit ng Marso 3, 2006. 


Tatak ng rehimen ni Arroyo ang pagiging sagadsaring pasista. Sa pagtatapos ng termino 
ng kanyang termino, naitala ang higit 1,200 kaso ng ekstrahudisyal na pamamaslang at 204 
desaparecidos. Libu-libo ang sapilitang lumikas dahil sa ekonomikong blokeyo at hamletting 
sa mga komunidad. Brutal na binubuwag ang mga protestang bayan. 


Sinubukan ni Arroyo na magpakana ng charter change upang mapalawig ang 
kapangyarihan at matakasan ang kanyang krimen. Dahil nabigo, sinagpang niya ang 
oportunidad na magdeklara ng Martial Law sa Maguindanao noong Disyembre 4, 2009 
matapos maganap ang Maguindanao Massacre noong Nobyembre 23, 2009. Dahil tinutulan 
ng mamamayan, inalis ang deklarasyong Martial Law sa Maguindanao noong Disyembre 13, 
2009. 


Ang teroristang estado ni Duterte 


Ilang beses na nagbanta ng Martial Law sa pambansang saklaw ang isa pang pasistang 
pangulo na si Duterte. Ayon pa sa tirano, ang ipapataw niyang Martial Law ay katulad ng 
idineklara ng idolo niyang si Marcos. 


Idineklara ni Duterte ang Martial Law sa Mindanao noong Mayo 23, 2017 sa 
pamamagitan ng Proclamation No. 216. Pinaratangang terorista at may kaugnayan sa ISIS 
ang Maute Group sa Marawi City, Lanao del Sur at ginawang tuntungan para magdeklara ng 
Martial Law. Kasabwat ng US, nagsagawa ng operasyon ang AFP para hulihin ang tinaguriang 
dayong teroristang lider ng Abu Sayyaf na si Isnilon Hapilon at kubrahin ang pabuyang S5 
milyon. 


Winasak ng rehimeng Duterte ang Marawi City na nagtamo ng 30 kampanya ng 
pambobomba mula sa himpapawid sa unang buwan ng deklarasyon ng Martial Law. Sinira 
nito ang kabuhayan at ari-arian ng mga residente, mga moske at iba pang cultural heritage 
site ng mga Maranao. Halos isang milyong Muslim at di-Muslim ang napilitang lumikas mula 
sa Marawi City. 


Samantala, pinalawig pa ang Martial Law hanggang Disyembre 2019 sa pamamagitan 
ng rubberstamp na Kongreso at tutang Korte Suprema sa ngalan ng pagsugpo sa terorismo 
sa Mindanao. Ang totoo, nakatutok ito laban sa nakikibakang mamamayang Moro at 
rebolusyonaryong kilusan sa isla. Iniresulta na ito matapos na arbitraryong talikuran 
ng rehimen ang negosasyong pangkapayapaan at ideklarang terorista ang PKP-BHB sa 

pamamagitan ng Proclamation No. 360 at 374 noong 2017. 

Hindi man idineklara sa buong bansa, sinaklaw ng pasismo ng estado ni Duterte ang 
Luzon at Visayas sa pamamagitan ng inilabas nitong Memorandum Order No. 32 noong 
Nobyembre 22, 2017. Sa pamamagitan nito, bumuhos ang mga pwersang militar at pulis sa 
Bicol, Negros at Samar. Kasunod nito ang pagbuo ng NTF-ELCAC noong Disyembre 4, 2018 
sa bisa ng Executive Order No. 70 sa balangkas ng whole-of-nation approach. 


Ang pag-iral ng de facto Martial Law at paghahari ng civilian-military junta 


Naghari ang kapangyarihan ng civilian-military junta sa rehimeng US-Duterte. Sa 
pamamagitan ng NTF-ELCAC, kinaladkad ng rehimeng Duterte ang buong makinarya 
ng estado at kinopo ang pondo ng mga sibilyang ahensya sa ngalan ng “pagsugpo sa 
insurhensya”. Ipinasok pa ni Duterte ang mga retiradong heneral sa kanyang gabinete 
na nagbigay-daan para kubabawan ng kapangyarihang militar ang mga sibilyang ahensya 
sa pambansa at lokal. Pinaigting ang mga focused military at retooled community support 
program operations. 


Sinamantala ni Duterte ang pagputok ng pandemyang COVID-19 para patatagin ang 
kanyang huntang militar. Ipinaubaya niya sa mga militar ang pamamahala sa pagsansala sa 
COVID-19. Ipinatupad ang militaristang lockdown na sa esensya”'y pagpapatupad ng Martial 
Law sa buong bansa. 


Pataksil na isinabatas ni Duterte ang Anti-Terror Law (ATL) noong Hulyo 4, 2020. Ito 
ang nagselyo sa pasista-teroristang estado na ginamit para sagasaan ang mga demokratikong 
karapatan ng mamamayan at supilin ang kanilang lehitimong paglaban. Naging kalakaran 
ang red-tagging sa mga aktibista, progresibong grupo, kritiko at oposisyon at sa gayon, 
ginagawang lehitimong target ng pamamaslang. 


Iniresulta nito ang labis na paglabag sa karapatang tao at ang malubhang kultura ng 
impyunidad. Aabot sa 710 ang mga aktibistang biktima ng ekstrahudisyal na pamamaslang 
sa buong bansa, 56 dito ay mula sa Timog Katagalugan. Tampok dito ang Bloody Sunday na 
kumitil sa buhay ng siyam na aktibista noong Marso 2021 at pagpatay sa limang sibilyan sa 
Baras, Rizal noong Disyembre 2020. Bukod pa ito sa tala ng mga biktima ng pagpatay sa gera 
kontra iligal na droga ni Duterte na nasa higit 30,000. Ilambeses nitong hinigitan ang mga 
pinatay sa ilalim ng Martial Law ni Marcos. 


Sa pagtatapos ng termino ni Duterte sa poder, nailatag na ang buong makinarya para 
sa pananalasa ng terorismo ng estado. Pinakikinabangan ito ng pamilya Marcos, maging ng 
kanyang anak na si Sara Duterte na nakaakyat sa kapangyarihan sa garapalang pandaraya sa 
eleksyong 2022. Pinatunayan na ng mga unang buwan ng ilehitimong Marcos-Duterte na 
magpapatuloy at sisidhi pa ang terorismo sa kanilang administrasyon. 


Ideklara man o hindi, malinaw ang pasismo ng mga nagpalit-palitang reaksyunaryong 
rehimen na dapat mahigpit na labanan ng mamamayang Pilipino. Makatwiran ang 
maghimagsik at tahakin ang landas ng pambansa demokratikong rebolusyon upang biguin 
ang pasista-teroristang estado. 

Puspusang labanan ang panunumbalik ng mga 
Marcos at kanilang kroni sa estado-poder! 

ng panunumbalik ng mga Marcos sa Malakanyang at lumalakas na tunguhing 
militarista at pasista ng reaksyunaryong gubyerno ay manipestasyon 
ng malubhang pagkabulok at malalim na krisis ng lipunang malakolonyal 
at malapyudal sa Pilipinas. Binasbasan ng naghaharing uri si Ferdinand 
“Bongbong” Marcos Jr. bilang pangunahin nilang kinatawan sa reaksyunaryong 
estado at tagapagtanggol ng kanilang interes. Sa ganito, nakatitiyak ang 
imperyalistang US at ang lokal na mga naghaharing uri ng malalaking kumprador, 
panginoong maylupa at burukrata na maipagpapatuloy ang mga anti-mamamayan 
at pro-imperyalistang kalakaran ng mga nagdaang administrasyon habang 
pinatitindi ang kahirapan sa bansa. 


Mistulang mga hunyangong nagsisipalitan ng anyo at kulay ang mga pulitiko at 
oligarko na sumusuporta sa rehimeng Marcos II. Nagbalik-loob sa pamilya Marcos 
ang mga dating kroni na nagtraydor sa kanila matapos ang Pag-aalsang EDSA I. 
Pinakatampok sa mga ito si Juan Ponce Enrile, ang tagapagpatupad ng Martial Law 
ng matandang Marcos na ngayon ay legal adviser ng batang Marcos. Pati ang mga 
“dilawang” pulitiko at oligarko ay naglipat-bakod patungo sa mga Marcos. Nakipagsanib- 
pwersa sila kay Marcos Jr. sa ilalim ng islogang “pagkakaisa”. Ilan sa mga ipinasok ni 
Marcos Jr. sa kanyang malapit na sirkulo ang mga kroni at oligarkong sina Aboitiz, Villar, 
Estrella, Razon at Gokongwei kasama ang mga naging kroni ng kanyang ama na sina 
Lagdameo-Floirendo, Ongpin at Zobel-Ayala. Kasuklam-suklam ang isinagawa nilang 
“victory party” matapos lumabas ang panimulang datos ng dinayang eleksyon noong 
Mayo 9. 

Sa ilalim ng rehimeng Marcos II, muling mamayagpag ang mga pinaborang kroni sa 
pandarambong sa likas na yaman ng Pilipinas. Pinagparte-parte na nila ang iba't ibang 
sektor ng ekonomiya: binigyang luwag si Enrile sa kanyang mga konsesyon sa troso at 
pagmimina, nakopo na ni Villar ang real estate, nakapwesto naman ang mga Aboitiz sa 
Department of Energy at nakaambang makakuha ng mga kontrata sa mga proyektong 
pang-enerhiya, at papakinabangan ni Floirendo ang proyektong mega farms ng rehimeng 
Marcos II. 


Kailangan din ni Marcos Jr. ng mga sunud-sunuran mula sa iba't ibang dinastiyang 
pulitikal upang tiyakin ang tiranikong paghahari ng kanyang ilehitimong rehimen. Ang 
mga malapit na kaibigan ng kanyang pamilya na ipinasok sa kanyang gabinete ay sina 
Susan Ople (Department of Migrant Workers), Anton Lagdameo (Special Assistant to the 
President) at Enrique Manalo (Department of Foreign Affairs). Niresiklo niya naman 
ang mga alipores ni Duterte na sina Crispin Remulla (Department of Justice), Jose Calida 
(Commission on Audit), Menardo Guevarra (Office of the Solicitor General), Benjamin 
Diokno (Department of Finance), Gen. Jose Faustino (Department of National Defense) at 
iba pa. 


Tiniyak din ni Marcos Jr. na magpapatuloy ang papel ng Kongreso bilang 
rubberstamp. Sa Kamara, nahalal na House Speaker si Martin Romualdez na kaanak 
ni Imelda Marcos at House Speaker senior deputy majority leader naman ang anak 
ni Marcos Jr. na si Ferdinand Alexander “Sandro” Marcos. Itinalaga namang Senate 
President si Miguel Zubiri. Sa unang buwan pa lamang ni Marcos Jr., iniratsada sa 
Kongreso ang mga pasistang panukalang batas kagaya ng NTF-ELCAC bill at mandatory 
ROTC bill. Isinusulong din ang mga neoliberal na patakaran kagaya ng Corporate 
Recovery and Tax Incentives for Enterprises (CREATE) Law, mga pag-aamyenda sa Public 
Service Act at Foreign Investment Act. Higit na pakikinabangan ng kanyang mga kroni at 
oligarko ang Public-Private Partnership lalo't ang pondo nito ay batbat ng korapsyon. 


Kasabay nito, walang kahihiyang ipinalalaganap din ni Marcos Jr. ang islogang “time 
to heal” bilang paghuhugas-kamay sa krimen ng pamilya nito sa panahon ng Martial Law. 
Ginagamit nito ang lahat ng mga makinarya ng estado upang sistematikong burahin sa 
kasaysayan at baluktutin ang pinakamadilim na mga pangyayari sa ilalim ng Martial Law 
ng diktadurang US-Marcos Sr. Nagmamaniobra rin ang gahamang pamilya upang muling 
bawiin ang ilan sa mga sinekwester sa 510 bilyong nakaw-na-yaman ng mga Marcos. 
Noong 2019, na-dismiss na sa Sandiganbayan ang P102 bilyong civil forfeiture case ng 
mga Marcos at kroni nito. Inabswelto rin si Imelda Marcos sa pagkakabilanggo. Sa 
ngayon, pumupostura ang mga Marcos na buwagin ang Presidential Commission on Good 
Government na nag-imbestiga sa kanilang nakaw-na-yaman. 


Samantala, ituturing na “kalaban ng estado” ang lahat ng hindi nagpapailalim sa pekeng 
islogan ng “pagkakaisa” ng mga Marcos. Nagpapatuloy ang red-tagging at panunupil sa mga 
aktibista, progresibo, makabayan, kritiko at oposisyon, lalo sa mga tumututol sa ilehitimong 
rehimen at patuloy na naglalantad sa mga anomalya ng nagdaang eleksyon. Ginagawa 
silang target ng kampanyang panunupil ng estado. Katunayan, ang mga protesta ng bayan 
sa inagurasyon at unang State of the Nation Address (SONA) ni Marcos Jr. ay tinapatan ng 
laksang pwersa ng mga pulis. Desperadong pakana ito upang patahimikin ang nagngangalit 
na boses ng bayang humihiyaw ng katarungan at demokrasya. 


#ML50 


Ang pagkontrol sa gubyerno at pagbabalik ng awtokratikong paghahari ng mga 
Marcos at Duterte sa Pilipinas ang tunay na mukha ng kanilang islogang “pagkakaisa”. 
Ngunit sa kabila nito, hindi kayang pagtakpan ang mga lumilitaw na alingasngas sa 
kanilang hanay, lalo sa pagitan ng dalawang sakim at uhaw-sa-kapangyarihang mga 
pamilyang Marcos at Duterte. Bago ang inagurasyon ni Marcos, unang inilugar ang 
proklamasyon ni Sara Duterte-Carpio bilang bise presidente. Taliwas sa kagustuhan 
ni Sara Duterte-Carpio na maging kalihim ng DND, itinalaga siya ni Marcos Jr. bilang 
kalihim ng Department of Education. May ilan ding mga kroni tulad nina Ramon Ang, 
Cojuangco-Aquino at Lucio Tan na nasa proseso pa ng pakikipagnegosasyon kay Marcos 
Jr. dahil may mga pinag-iintresang sapi ang pamilya ng huli sa mga negosyo ng mga 
nauna sa San Miguel Corporation, PLDT at industriya ng tabako. Sa kabilang banda, 
ginigipit ang mga kalaban sa pulitika at negosyo tulad ng mga Lopez na hinaharangan 
ang mga pagsisikap na muling makabalik sa ere ang ABS-CBN. 


Pasismo at pandaraya para nakawin ang boto ng eleksyon noong Mayo 2022 ang 
pundasyon ng marupok na rehimeng Marcos II. Habang umiigting ang tunggalian sa 
hanay ng mga nagriribalang paksyon sa pulitika, binabayo ang bayan ng malubhang krisis 
na minana sa korap na pamamalakad ng naunang administrasyong Duterte. Dumoble 
na ang utang ng bansa na umabot sa halos P13 trilyon mula noong 2016. Hindi na 
makayanan ng sambayanan ang patuloy na tumataas na presyo ng langis at pangunahing 
bilihin. Patuloy ang pandarambong at panghihimasok ng imperyalismong US at China 
sa likas na yaman at teritoryo ng Pilipinas. Sa ganito, walang batayan ang pahayag ni 
Marcos II na “malusog” ang kalagayan ng ekonomiya sa kanyang unang SONA. 


Nararapat na palakasin ng mamamayan ang kanilang pagkakaisa at pampulitikang 
inisyatiba laban sa ilehitimong rehimeng Marcos II. Igiit ang kanilang demokratikong 
karapatan sa lupa, sahod, trabaho at serbisyong panlipunan. Kundenahin ang labis 
na kapabayaan at pambabale-wala ng estado sa hinaing ng mamamayan. Patuloy na 
ipaglaban ang pagbabawi sa ninakaw-na-yaman ng mga Marcos. 


Ilunsad ang iba't ibang anyo ng paglaban sa ilehitimong rehimeng Marcos II. 
Patuloy na ilantad ang mga anomalya sa nagdaang eleksyon at igiit ang isang sistema 
ng eleksyon na bukas sa pagkilatis ng publiko para protektahan ang bawat boto ng 
mamamayan mula sa elektronikong manipulasyon at malawakang pandaraya. 


Marubdob na labanan ang pekeng balita at disimpormasyong ikinakalat ng estado 
upang labusawin ang katotohanan. Tuligsain ang mga kasinungalingan at ilantad ang 
katotohanan sa kasaysayan ng Martial Law na nais baguhin ng pamilya Marcos. Masusing 
pag-aralan ang kasaysayan at maglunsad ng malawakang kampanyang edukasyon upang 
labanan ang lason sa isip at kasinungalingang ipinapalaganap ng ilehitimong rehimen. 


Higit na nagiging paborable ang kundisyon para isulong ang bagong demokratikong 
rebolusyong bayan bilang tanging solusyon sa kasalukuyang bulok at naaagnas na 
lipunang malakolonyal at malapyudal. Patatagin at palawakin ang mga organo ng Pulang 
kapangyarihang pampulitika bilang mga binhi ng demokratikong gubyernong bayan sa 
kanayunan. 


Nararapat salubungin ang unang taon ni Marcos Jr. ng malakas na mga protestang 
bayan at ng kabi-kabilang opensiba ng Bagong Hukbong Bayan (BHB) upang bigwasan 


NEVER AGAIN! 


45 


ang pwersa ng AFP-PNP. Ipagtanggol ang interes ng masang api laban sa mga 
naghaharing uri. Papag-alabin ang diwang mapanlaban ng mamamayan at itaas ang 
antas ng digmang bayan sa kanayunan. Maglunsad ang mga yunit ng BHB sa rehiyong TK 
ng mga taktikal na opensiba laban sa nag-ooperasyong yunit ng AFP-PNP at parusahan 
ang mga kumpanya at kapitalista sa likod ng mga mapanirang proyekto lalo ang mga 
pagmamay-ari ng mga kroni ng pamilyang Marcos. 


Puspusang makibaka sa gitna ng mga kahirapan at balakid sa isinusulong na 
matagalang digmang bayan. Sa ilalim ng pamumuno ng Partido Komunista ng Pilipinas, 
determinado ang mga rebolusyonaryong pwersa na ihatid ang rebolusyon hanggang sa 
tagumpay gaano man katagal para kamtin ito. 

ILANG LARAWAN NG PAKIKIBAKA 
SA PANAHON NG DIKTADURANG US-MARCOS 


Barikada sa gate ng UPLB 
Dekada 1970 


C 4 Barikada sa Crossing 
5 Calamba, Laguna 
Dekada 1970 

Yunit Gerilyang Buhawi" 
Agusan Del Sur, Mindanao 
1983 

Larawan ni Alex Baluyut 

Mga bilanggo sa Camp 
Bagong Diwa, Bicutan 
Larawan ni Lito Ocampo 


Demolisyon ng mga bahay 
sa Pook Ricarte, 

UP Diliman 

1983 

Larawan ni Alex Baluyut 

Plenum ng BHB 

Agusan del Sur, Mindanao 
1983 

Larawan ni Alex Baluyut 


Labor Strike Dispersal sa 
ARTEX, Malabon 
Larawan ni Boy Bagwis 

Cagayan Valley 
Dekada 1980 

Cagayan Valley 
Dekada 1980 


Apolonio “Ka Gendo” 
Mendoza (kanan) sa isang 
larangang gerilya sa 
Quezon 

Dekada 1980 

Prof. Jose Maria Sison 
Tagapangulong 
Tagapagtatag ng PKP 


Delegasyon ng 
mamamayan ng TK 
patungong EDSA | 

Kilos protesta 
Dekada 1980 


Larawan ni Sonny Camarillo 

